**ΒΟΥΛΗ ΤΩΝ ΕΛΛΗΝΩΝ**

**ΠΕΡΙΟΔΟΣ ΙΗ΄- ΣΥΝΟΔΟΣ B΄**

**ΔΙΑΡΚΗΣ ΕΠΙΤΡΟΠΗ ΟΙΚΟΝΟΜΙΚΩΝ ΥΠΟΘΕΣΕΩΝ**

 **ΠΡ Α Κ Τ Ι Κ Ο**

 **(Άρθρο 40 παρ. 1 Κ.τ.Β.)**

Στην Αθήνα, σήμερα, 25 Μαΐου 2021, ημέρα Τετάρτη και ώρα 14.10΄, στην Αίθουσα Γερουσίας του Μεγάρου της Βουλής, συνεδρίασε η Διαρκής Επιτροπή Οικονομικών Υποθέσεων υπό την προεδρία του Προέδρου αυτής κ. Σταύρου Καλογιάννη, με θέμα ημερήσιας διάταξης την επεξεργασία και εξέταση του σχεδίου νόμου του Υπουργείου Οικονομικών: «Κύρωση της σύμβασης μεταβίβασης εμπραγμάτων δικαιωμάτων λόγω εισφοράς σε είδος έναντι αυξήσεως μετοχικού κεφαλαίου μεταξύ αφενός του Ταμείου Αξιοποίησης Ιδιωτικής Περιουσίας του Δημοσίου Α.Ε. και αφετέρου της Ελληνικό – Εταιρεία Διαχείρισης και Αξιοποίησης Ακινήτων Ελληνικού Αεροδρομίου Α.Ε.».

Στη συνεδρίαση παρέστη ο Υπουργός Οικονομικών, κ. Χρήστος Σταϊκούρας.

Ο Πρόεδρος της Επιτροπής, αφού διαπίστωσε την ύπαρξη απαρτίας, κήρυξε την έναρξη της συνεδρίασης και έκανε την α΄ ανάγνωση του καταλόγου των μελών της Επιτροπής.

Παρόντες ήταν οι Βουλευτές κ.κ. Σάββας Αναστασιάδης, Γεώργιος Βλάχος, Αναστάσιος Δημοσχάκης, Αθανάσιος Καββαδάς, Σταύρος Καλογιάννης, Κωνσταντίνος Καραγκούνης, Θεόδωρος Καράογλου, Συμεών (Σίμος) Κεδίκογλου, Σταύρος Κελέτσης, Εμμανουήλ (Μάνος) Κόνσολας, Κωνσταντίνος Κοντογεώργος, Θεόφιλος Λεονταρίδης, Ιωάννης Μπούγας, Χρήστος Μπουκώρος, Χαράλαμπος (Μπάμπης) Παπαδημητρίου, Ιωάννης Πασχαλίδης, Θεόδωρος (Θόδωρος) Ρουσόπουλος, Μάριος Σαλμάς, Βασίλειος – Πέτρος Σπανάκης, Διονύσιος Σταμενίτης, Λάζαρος Τσαβδαρίδης, Βασίλειος – Νικόλαος Υψηλάντης, Τρύφων Αλεξιάδης, Ευτυχία Αχτσιόγλου, Όλγα Γεροβασίλη, Ιωάννης Γκιόλας, Ιωάννης Δραγασάκης, Σουλτάνα Ελευθεριάδου, Βασίλειος Κόκκαλης, Παναγιώτης Κουρουμπλής, Κυριακή Μάλαμα, Θεοπίστη (Πέτη) Πέρκα, Αικατερίνη Παπανάτσιου, Νικόλαος Συρμαλένιος, Ευκλείδης Τσακαλώτος, Αλέξανδρος Φλαμπουράρης, Γεώργιος Αρβανιτίδης, Μιχαήλ Κατρίνης, Κωνσταντίνος Σκανδαλίδης, Διαμάντω Μανωλάκου, Βασίλειος Βιλιάρδος, Κωνσταντίνος Χήτας, Κρίτων – Ηλίας Αρσένης και Γεώργιος Λογιάδης.

**ΣΤΑΥΡΟΣ ΚΑΛΟΓΙΑΝΝΗΣ (Πρόεδρος της Επιτροπής):** Κυρίες και κύριοι συνάδελφοι, καλησπέρα.

Αρχίζει η συνεδρίαση της Επιτροπής μας, με θέμα ημερήσιας διάταξης την επεξεργασία και εξέταση του σχεδίου νόμου του Υπουργείου Οικονομικών με τίτλο «Κύρωση της σύμβασης μεταβίβασης εμπραγμάτων δικαιωμάτων λόγω εισφοράς σε είδος έναντι αυξήσεως μετοχικού κεφαλαίου μεταξύ αφενός του Ταμείου Αξιοποίησης Ιδιωτικής Περιουσίας του Δημοσίου Α.Ε. και αφετέρου της Ελληνικό – Εταιρεία Διαχείρισης και Αξιοποίησης Ακινήτων Ελληνικού Αεροδρομίου Α.Ε.».

 Πρόκειται για κύρωση σύμβασης. Το νομοσχέδιο θα συζητηθεί σε μία συνεδρίαση και ξεκινάμε τη συζήτησή μας, με τον Εισηγητή της Πλειοψηφίας, κύριο Πασχαλίδη, ο οποίος έχει τον λόγο.

**ΙΩΑΝΝΗΣ ΠΑΣΧΑΛΙΔΗΣ (Εισηγητής της Πλειοψηφίας):** Ευχαριστώ, κύριε Πρόεδρε.

Κύριε Υπουργέ, κυρίες και κύριοι συνάδελφοι, σήμερα ως Εισηγητής της Πλειοψηφίας, έχω την τιμή, να παρουσιάσω στην Επιτροπή τη «Σύμβαση μεταβίβασης εμπραγμάτων δικαιωμάτων λόγω εισφοράς σε είδος έναντι αυξήσεως μετοχικού κεφαλαίου μεταξύ αφενός του Ταμείου Αξιοποίησης Ιδιωτικής Περιουσίας του Δημοσίου Α.Ε. και αφετέρου της Ελληνικό – Εταιρεία Διαχείρισης και Αξιοποίησης Ακινήτων Ελληνικού Αεροδρομίου Α.Ε.», με σκοπό να κυρωθεί και να αποκτήσει ισχύ νόμου.

 Πριν ξεκινήσω την ανάλυση των όρων της εν λόγω συμβάσεως, θα ήθελα να σημειώσω ότι το εν λόγω νομοσχέδιο έρχεται σε μια χρονική στιγμή που τελειώνει μια μακρά περίοδος φόβου, που αρχίζουμε και βλέπουμε φως στο τούνελ, που ο εφιάλτης του κορωνοϊού οδεύει πλέον στο τέλος του και η οικονομία μας, θα ξεκινήσει πλέον να κινείται με πολύ γοργούς ρυθμούς ανάπτυξης.

 Θα ήθελα, ωστόσο, να τονίσω ότι μέσα σε αυτό το θολό τοπίο της αμηχανίας και του φόβου, που έχει προκαλέσει ο αόρατος εχθρός, η Κυβέρνηση του Κυριάκου Μητσοτάκη, με πρωτεργάτη τον «άοκνο» Υπουργό Οικονομικών, κ. Σταϊκούρα και όλο το Οικονομικό Επιτελείο, δεν σταμάτησε ούτε στιγμή να προωθεί οραματικές μεταρρυθμίσεις, διαχειριζόμενη παραλλήλως, με ευσυνειδησία και υπευθυνότητα, τις αρνητικές επιπτώσεις του κορονοϊού, τόσο στην οικονομία όσο και στην κοινωνία.

Μια από αυτές τις μεταρρυθμίσεις, ίσως και η σημαντικότερη για την οικονομία μας είναι η επένδυση στο Ελληνικό, που μπορεί πραγματικά να απογειώσει τη χώρα και να κάνει τα νότια προάστια της Αθήνας έναν κορυφαίο τουριστικό προορισμό παγκοσμίως. Και αυτό, διότι η ανάπτυξη μιας πρότυπης έξυπνης πόλης μέσα στην πόλη, θα δημιουργήσει ένα νέο προορισμό υψηλού επιπέδου, προσελκύοντας επισκέπτες, νέους κατοίκους, αλλά και επενδυτές από την Ελλάδα και το εξωτερικό.

 Ήδη, στην ευρύτερη περιοχή του Ελληνικού έχει παρατηρηθεί σημαντική αύξηση της αξίας των ακινήτων, η οποία αναμένεται να ενταθεί τα επόμενα χρόνια, καθώς όλο και περισσότεροι αναζητούν κατοικίες ή επαγγελματικά ακίνητα σε μια περιοχή που θα είναι σε λίγα χρόνια στο επίκεντρο του ενδιαφέροντος.

 Επιπλέον, η προβλεπόμενη εγκατάσταση μεγάλου αριθμού νέων επιχειρήσεων στην ευρύτερη περιοχή, θα φέρει σημαντικά έσοδα και στα δημοτικά ταμεία, τα οποία θα αξιοποιηθούν για την ανάπτυξη ή αναβάθμιση υποδομών, που θα βελτιώσουν την ποιότητα ζωής των κατοίκων.

 Το παρόν νομοσχέδιο, λοιπόν, ολοκληρώνει τη διαδικασία που είχε εκκινήσει με την κύρωση της«Σύμβαση Διανομής - Σύστασης Δικαιώματος Επιφανείας Ακινήτου Μητροπολιτικού Πόλου Ελληνικού – Αγίου Κοσμά και ρύθμιση συναφών θεμάτων»,που είχε υπογραφεί στις 9 Μαρτίου 2021 στην Αθήνα, μεταξύ του Ελληνικού Δημοσίου και τουΤαμείο Αξιοποίησης Ιδιωτικής Περιουσίας του Δημοσίου Α.Ε..

Προς την κατεύθυνση, επομένως, της ολοκλήρωσης των προαπαιτουμένων και της άμεσης εκκίνησης της επένδυσης με το σημερινό νομοσχέδιο, μεταβιβάζεται πρώτον, τα εμπράγματα δικαιώματα πλήρους κυριότητας, καθώς και η νομή και κατοχή των ακινήτων μετά των πάσης φύσεως κτιρίων εγκαταστάσεων, των πάσης φύσεως συστατικών παραρτημάτων, προσαυξημάτων και παρακολουθημάτων τους και δεύτερον, τα εμπράγματα δικαιώματα επιφανείας σε ποσοστό 100% επί ακινήτων ως και τα ως άνω αναφερόμενα ακίνητα έχουν περιέλθει στο ΤΑΙΠΕΔ δυνάμει της, από τις 9 Μαρτίου 2021 σύμβασης διανομής, η οποία κυρώθηκε με τις διατάξεις του άρθρου 1 του ν. 4787/2021 και στην οποία έχουν περιγραφεί ειδικότερα τα ακίνητα αυτά.

Με το άρθρο 1 του παρόντος νομοσχεδίου, κυρώνεται και αποκτά ισχύ νόμου η σύμβαση μεταβίβασης εμπραγμάτων δικαιωμάτων λόγω εισφοράς σε είδος έναντι αυξήσεως μετοχικού κεφαλαίου, μαζί με τα προσαρτώμενα σε αυτή παραρτήματα, πρώτον, τα εμπράγματα δικαιώματα και δεύτερον, ειδικό διάγραμμα εισφοράς, που υπογράφηκε στην Αθήνα στις 19 Μαΐου 2021 μεταξύ αφενός του Ταμείου Αξιοποίησης Ιδιωτικής Περιουσίας του Δημοσίου Α.Ε. και αφετέρου της Ελληνικό- Εταιρεία Διαχείρισης και Αξιοποίησης Ακινήτων Ελληνικού Αεροδρομίου Α.Ε..

Αναλυτικότερα, στο προοίμιο της σύμβασης αναφέρονται οι νομιμοποιήσεις των συμβαλλομένων μερών, καθώς και το νομοθετικό και συμβατικό πλαίσιο στο οποίο στηρίχθηκε η σύμβαση εισφοράς.

Σύμφωνα, τώρα, με το πρώτο άρθρο της συμβάσεως το ΤΑΙΠΕΔ παραχωρεί, μεταβιβάζει και παραδίδει στην αντισυμβαλλόμενη εταιρεία Ελληνικό Α.Ε. κατά πλήρη κυριότητα, νομή και κατοχή τα ειδικότερα περιγραφόμενα στα οικεία παραρτήματα ακίνητα μετά των πάσης φύσεως κτιρίων, συστατικών, παραρτημάτων, κατ’ εφαρμογή του ν.4787/2021, σε ολοσχερή καταβολή του συνόλου του ποσού των εννιακοσίων έντεκα εκατομμυρίων και διακοσίων χιλιάδων ευρώ της αύξησης του μετοχικού κεφαλαίου της εταιρείας. Έτσι, η εταιρεία αναγνωρίζεται, πλέον, ως τέλεια και αποκλειστική κυρία, νομέας και κάτοχος των ακινήτων επί των οποίων μεταβιβάζονται τα εμπράγματα δικαιώματα κυριότητας, καθώς και του αποκλειστικού επιφανειούχου τομέα και κάτοχος των ακινήτων επί των οποίων μεταβιβάζονται τα εμπράγματα δικαιώματα επιφανείας.

Επίσης, προσδιορίζονται οι επιμέρους υποχρεώσεις των συμβαλλομένων, όπως η υποχρέωση του ΤΑΙΠΕΔ για μεταβίβαση των ακινήτων, απαλλαγμένων παντός εμπραγμάτου βάρους, φόρου, τέλους νομικού και πραγματικού ελαττώματος, ενώ, αντιστοίχως, στο άρθρο 3 της συμβάσεως, αναφέρεται η υποχρέωση, πιστοποίηση της καταβολής του ποσού της αύξησης κεφαλαίου εκ μέρους της εταιρείας και η έκδοση και παράδοση στο ΤΑΙΠΕΔ ενός ή περισσοτέρων μετοχικών τίτλων που ενσωματώνει τις εννέα εκατομμύρια και εκατόν δώδεκα χιλιάδες ονομαστικές μετοχές της αύξησης κεφαλαίου, ονομαστικής αξίας 100 ευρώ έκαστη.

Να σημειωθεί, ότι στο άρθρο 2 γίνεται ειδική αναφορά, ότι η συγκεκριμένη σύμβαση περιβάλλεται από τον τύπο του ιδιωτικού εγγράφου κατά παρέκκλιση από κάθε άλλη γενική και ειδική διάταξη σύμφωνα με τα οριζόμενα, του άρθρου 3, παράγραφος 4, του ν.4787/2021.

Επιπλέον, στην παράγραφο 3 του ίδιου άρθρου ορίζεται, ότι η διάρκεια των 99 ετών των εμπραγμάτων δικαιωμάτων επιφανείας και οι εν γένει συνέπειες αυτών έχουν ως αφετηρία την ημερομηνία καταχώρισης στα κτηματολογικά βιβλία των αρμόδιων κτηματολογικών γραφείων του φύλλου της Εφημερίδας της Κυβερνήσεως στο οποίο θα δημοσιευθεί ο νόμος που κυρώνει την παρούσα σύμβαση.

Επιπροσθέτως, στο άρθρο 4 περιέχεται πρόβλεψη, ότι καθένας από τους συμβαλλόμενους εγγυάται απέναντι σε κάθε τρίτο ειδικό ή και οιονεί καθολικό διάδοχο αυτών, ότι η εν λόγω σύμβαση είναι έγκυρη και ισχυρή παραιτούμενος ρητά και ανεπιφύλακτα από κάθε δικαίωμα προσβολής, διάρρηξης και ακύρωσης της μεταβίβασης των εμπραγμάτων δικαιωμάτων και της εν λόγω σύμβασης για οποιοδήποτε τυπικό ή ουσιαστικό λόγο και αιτία.

Τέλος, με το πέμπτο και τελευταίο άρθρο, ορίζεται ως εφαρμοστέο δίκαιο το ελληνικό, ενώ η δικαιοδοσία για την ερμηνεία οποιασδήποτε διαφοράς που θα ανακύψει ανήκει στα Δικαστήρια Αθηνών.

Επομένως, μετά την κύρωση και της ως άνω συμβάσεως εκκινεί η επένδυση στο πρώην αεροδρόμιο του Ελληνικού, η οποία αποτελεί σταθερά μια από τις πιο σημαντικές αναπτυξιακές προτεραιότητες της Κυβέρνησης, καθώς αφορά τόσο το σύνολο του κοινωνικού ιστού που δραστηριοποιείται πέριξ του ακινήτου του Μητροπολιτικού Πόλου Ελληνικού - Αγίου Κοσμά όσο και εν γένει την ελληνική οικονομία λόγω της εμβέλειας του επενδυτικού σχεδίου.

Αφορά, όμως, και την ανάπτυξη του μεγαλύτερου, του πιο εντυπωσιακού Πάρκου στην Ευρώπη, το οποίο θα είναι ανοικτό στο κοινό. Με μέγεθος μεγαλύτερο των 2 εκατομμυρίων τετραγωνικών μέτρων θα αποτελέσει τον πυρήνα της σύνδεσης του θαλασσίου μετώπου με τον ορεινό όγκο του Υμηττού, ένα σημαντικότατο και αναγκαίο πνεύμονα πρασίνου για τον αστικό ιστό της Αθήνας. Είναι, άλλωστε, χαρακτηριστικά τα στοιχεία που μας έχει προπαραθέσει, ο κ. Σταϊκούρας. Η όλη επένδυση θα αγγίξει τα 8 δισεκατομμύρια ευρώ, ενώ τα προσδοκώμενα φορολογικά έσοδα του δημοσίου θα ξεπεράσουν τα 14 δισεκατομμύρια ευρώ κατά την 25ετή επενδυτική δραστηριότητα του έργου, κατασκευή και λειτουργία αθροίζοντας φόρους εισοδήματος, εταιρικούς φόρους, ασφαλιστικές εισφορές, φόρους ακινήτων και ΕΝΦΙΑ, πέραν των 911,2 εκατομμυρίων ευρώ που θα εισπραχθούν από την αρχική σύμβαση παραχώρησης ολόκληρης της έκτασης.

Αξίζει, άλλωστε, να αναφερθεί, ότι θα δημιουργηθούν 75.000 θέσεις εργασίας κατά την πλήρη λειτουργία του έργου συμβάλλοντας έτσι στην ενίσχυση κατά 2,4 % του ΑΕΠ μέχρι και την ημερομηνία ολοκλήρωσής του.

Γίνεται, λοιπόν, εύκολα αντιληπτό, ότι το παρόν σχέδιο νόμου, συνιστά ένα σημαντικό βήμα για την υλοποίηση της πιο εμβληματικής επένδυσης για τη χώρα, την οικονομία και την κοινωνία και είναι χρέος όλων μας να το στηρίξουμε.

Σας ευχαριστώ πολύ.

**ΣΤΑΥΡΟΣ ΚΑΛΟΓΙΑΝΝΗΣ (Πρόεδρος της Επιτροπής):** Το λόγο έχει η κυρία Πέρκα.

**ΘΕΟΠΙΣΤΗ (ΠΕΤΗ) ΠΕΡΚΑ (Εισηγήτρια της Μειοψηφίας):** Ευχαριστώ πολύ, κύριε Πρόεδρε. Για άλλη μια φορά, θα μιλήσουμε για αυτή την επένδυση του Ελληνικού. Μπορεί να ξαναπούμε τα ίδια, αλλά είμαστε υποχρεωμένοι να τα επαναλάβουμε.

Εγώ, θα πω την συνεισφορά της κυβέρνησης του ΣΥΡΙΖΑ σε αυτή την επένδυση και ως παράδειγμα, τι δεν πρέπει να κάνουμε στις επενδύσεις. Καταρχήν, να υπενθυμίσω, ότι το 2001 απελευθερώθηκε ο χώρος και το 2011 έγινε ένας διαγωνισμός διεθνής. Δέκα χρόνια κενό. Από το 2011 ως το 2014, έγινε μία σύμβαση. Παραλάβαμε, λοιπόν, ως κυβέρνηση, ένα οικόπεδο, χωρίς καν τοπογραφικό, με μία σύμβαση, η οποία ήθελε οπωσδήποτε πολλές διορθωτικές κινήσεις και χωρίς καμία θεσμική, διοικητική και πολεοδομική ωρίμανση του ακινήτου. Τα έχουμε πει πολλές φορές.

Τι έγινε λοιπόν, τι κάναμε; Το πρώτο που κάναμε, ήταν να επαναδιαπραγματευθούμε αυτή την αρχική σύμβαση. Πετύχαμε αλλαγές υπέρ των κοινωνικών συμφερόντων, βάλαμε ένα θετικό πρόσημο στην όλη εξέλιξη του έργου. Ενδεικτικά αναφέρω, είναι μια ολόκληρη τροποποιητική σύμβαση, την οποία κυρώσαμε μαζί με την αρχική στο νόμο που ισχύει και σήμερα, αύξηση του πρασίνου και άνοιγμα προς τη θάλασσα, μειώσαμε τη δόμηση από τα 3.600.000 τετραγωνικά μέτρα στα 2.700.000, προβλέφθηκαν μέσα σταθερής τροχιάς, πεζόδρομοι, ποδηλατοδρόμοι και 1,5 δις περισσότερες επενδύσεις σε έργα υποδομής, ενώ δεν υπήρχε στην αρχική σύμβαση καμία επένδυση κοινωνικού χαρακτήρα και η ελάχιστη και η παραμικρή επενδυτική υποχρέωση για έργα δημοσίου συμφέροντος, αλλάξαμε το χρονοδιάγραμμα καταβολής του τιμήματος, εξασφαλίσαμε να προηγηθεί η κατασκευή του πάρκου, ότι θα αποτελέσει επενδυτική προτεραιότητα, δηλαδή, η κατασκευή του πάρκου και τη διατήρηση υφιστάμενων φορέων.

Δεύτερον, προχωρήσαμε στην επίλυση εκκρεμών θεμάτων, όπως οι δασικές εκτάσεις και οι αρχαιολογικοί χώροι. Κύριε Υπουργέ, νομίζω, ότι αυτό πρέπει να το λάβετε πολύ σοβαρά υπόψιν και εσείς και η κυβέρνησή σας, ότι χωρίς θεσμικά εργαλεία, ωρίμανση, κτηματολόγιο, δασικούς χάρτες, οριοθετήσεις αιγιαλών και αρχαιολογικών χώρων, καμία επένδυση δεν γίνεται με κλείσιμο ματιού. Όταν, λοιπόν, αργούσε καμία φορά καμιά έγκριση, παράδειγμα από την αρχαιολογία ή και συλλογικά όργανα, ακούγαμε, ο ΣΥΡΙΖΑ κολλάει τις επενδύσεις. Όχι, εμείς ωριμάζαμε τα θεσμικά εργαλεία, ώστε η επένδυση να προχωράει και προς όφελος του δημοσίου συμφέροντος, αλλά και με ασφάλεια δικαίου.

Στη συνέχεια, όμως, έγινε μία πολύ ουσιαστική δουλειά, που είναι η πλήρωση των 11 αναβλητικών αιρέσεων, με κορυφαίο την έκδοση του Προεδρικού Διατάγματος, τη κύρωση της σύμβασης, όπως είπαμε, της αρχικής και της τροποποιητικής, η έγκριση του σχεδίου ολοκληρωμένης ανάπτυξης με Προεδρικό Διάταγμα, το οποίο προηγουμένως είχε επεξεργαστεί και εγκρίνει το ΣτΕ και είχαμε την πολεοδομική ωρίμανση του ακινήτου.

Στη συνέχεια, προχωρήσαμε στη νομοθετική πράξη της σύστασης του φορέα διαχείρισης των κοινοχρήστων. Και εδώ δώσαμε μια μάχη, γιατί φαινόταν από τη σύμβαση, αλλά και την επιθυμία του επενδυτή, ο φορέας διαχείρισης κοινοχρήστων να μην έχει αυτοδιοικητικό χαρακτήρα, αλλά να λειτουργεί ουσιαστικά ως ανώνυμη εταιρεία. Και αυτό το πετύχαμε.

Μεγάλο πρόβλημα οι 69 φορείς. Επειδή ακριβώς το οικόπεδο έχει απαξιωθεί τόσα χρόνια, πάνω από 11, 12 και 13 χρόνια, είχε 69 φορείς δημόσιου και ιδιωτικού τομέα, οι οποίοι, έπρεπε, σύμφωνα και με τον νόμο του Ελληνικού, από το 2012 να έχουν φύγει. Καταφέραμε, λοιπόν και βγάλαμε τους φορείς έξω από το οικόπεδο, προκειμένου να πληρωθεί και αυτή η αναβλητική αίρεση.

 Μετά ήρθε ο διαγωνισμός για το καζίνο. Μερικές αναβλητικές αιρέσεις ήταν υπερβολικές. Το είχαμε επισημάνει εγκαίρως. Φυσικά δεν μπορούσαμε να κάνουμε τίποτα. για το νομοθετικό πλαίσιο, αλλά κυρίως έναν πολύ πρωτότυπο και δύσκολο διαγωνισμό που, απ’ ότι φαίνεται εκ του αποτελέσματος, τον πήγαμε πολύ καλά. Διότι έπρεπε να έρθει ένας επενδυτής να πάρει άδεια για καζίνο συνεννοούμενος με το ελληνικό δημόσιο και ξέροντας ότι την επόμενη μέρα θα έχει άλλον κύριο, εφόσον αλλάξουν χέρια οι μετοχές. Άρα, έπρεπε συγχρόνως να κάνει μια εμπορική συμφωνία με τον μελλοντικό επενδυτή.

Στη συνέχεια δουλέψαμε τις ΚΥΑ πολεοδόμησης, περαιτέρω ωρίμανση πολεοδομική. Η ΚΥΑ του πάρκου εκδόθηκε. Οι άλλες δύο είχαν τύχει επεξεργασίας από το Υπουργείο, αλλά και από το κεντρικό συμβούλιο αξιοποίησης δημόσιας περιουσίας και έμενε μόνο να οριστικοποιηθούν. Έγιναν οι εκλογές βεβαίως μετά.

Γιατί τα λέω όλα αυτά; Γιατί όλα αυτά εμείς τα κάνουμε σε 4,5 χρόνια. Τι έγινε σε 10 χρόνια; Το είπαμε. Απαξιώθηκε ένα οικόπεδο και ένας διαγωνισμός ουσιαστικά και μια πρόχειρη Σύμβαση. Στα 4,5 χρόνια; Αυτά που σας ανέφερα. Στους 20, 24 τελευταίους μήνες ολοκληρώθηκε ο διαγωνισμός που εμείς βγάλαμε στον αέρα. Βγήκαν οι δύο ΚΥΑ που είχαμε επεξεργαστεί και έγιναν 20, 24 τροπολογίες που παρουσιάστηκαν ως δράσεις της Κυβέρνησης, τις οποίες έχουμε όλες καταψηφίσει. Έχουμε πει επανειλημμένως να φέρετε ένα συνολικό νόμο με ευρεία διαβούλευση, να βοηθήσουμε και εμείς να είναι η επένδυση και με ασφάλεια δικαίου αλλά και προς όφελος του δημοσίου και να ξεμπλοκάρει.

Εν πάση περιπτώσει, να μην επαναφέρω τη συζήτηση που είχαμε στο τελευταίο νομοσχέδιο που αφορούσε τη Σύμβαση Διανομής και τις διαφωνίες που εκφράσαμε νομίζω αρκετά τεκμηριωμένη κυρίως σε ότι αφορά τη κατάτμηση του δικαιώματος επιφανείας, χωρίς τη συναίνεση του κυρίου και τον υπολογισμό των κοινοχρήστων.

Συγχρόνως, θέλω να υπενθυμίσω και για πολλοστή φορά να πω, ότι εμείς δεν θα κάνουμε την αντιπολίτευση που μας κάνετε. Έχουμε σοβαρή και υπεύθυνη στάση. Αντιλαμβανόμαστε την ανάγκη της χώρας για μια άλλη πορεία. Μια αναπτυξιακή ευρωπαϊκή όμως πορεία. Δεν μπορούμε να μπούμε σε μια λογική του «ράβε - ξήλωνε». Επίσης, οι μεγάλες επενδύσεις, τα μεγάλα έργα συνήθως ξεπερνούν μία θητεία μιας κυβέρνησης χρονικά ή ακόμη και ενός υπουργού.

Εμείς, λοιπόν, θα πούμε ότι είμαστε υπέρ της επένδυσης. Θα κρατήσω μια επιφύλαξη, αλλά δεν νομίζω ότι υπάρχει η διαδικασία στην Ολομέλεια, γιατί έχουμε δουλέψει πάρα πολύ. Γιατί την έχουμε ξεμπλοκάρει. Γιατί την έχουμε βελτιώσει πάρα πολύ και βεβαίως γι’ αυτό ακριβώς το λόγο θα την παρακολουθούμε βήμα - βήμα. Έχουμε και την πολιτική βούληση αλλά και τεχνική επάρκεια να προχωράμε, να σχεδιάζουμε, να τροποποιούμε πολύ δύσκολα project, όπως ήταν αυτό του Ελληνικού, που πραγματικά δεν έχει κανένα εχέγγυο για να ξεμπλοκάρει και να προχωρήσει για πάρα πολλά χρόνια.

Πιστεύω ότι με αυτό το παράδειγμα έχει αποδομηθεί πλήρως και το επιχείρημα που ακούμε πολύ συχνά κυρίως από τη Νέα Δημοκρατία ότι ο ΣΥΡΙΖΑ είναι κατά των επενδύσεων. Έχουμε διαφορά. Εμάς πρώτο μέλημά μας πάντα είναι να κάνουμε τα θεσμικά εργαλεία. Να σεβαστούμε τη φυσική και πολιτιστική κληρονομιά και βεβαίως να τεκμηριώσουμε και να ακολουθήσουμε και τις σύγχρονες τάσεις και αναφέρομαι σε κάποια άλλα έργα που σήμερα στη χώρα μας δεν παρακολουθούν τις ευρωπαϊκές τάσεις, όπως είναι οι παρεμβάσεις σε χώρους πολιτιστικής κληρονομιάς. Όλα αυτά πάντα με γνώμονα το δημόσιο συμφέρον, την προστασία του περιβάλλοντος και την εισφορά στην πραγματική οικονομία. Διότι, αν είσαι φίλος με κάποιους επενδυτές και τα κάνεις όλα αυτά με κλειστές πόρτες, είσαι ενάντια στις επενδύσεις. Γιατί φεύγουν άλλες επενδύσεις, δεν ευνοούνται.

Θέλω να επισημάνω ότι εμείς όπως είδατε, κύριε Υπουργέ, παρακολουθήσαμε το έργο. Θα εξακολουθήσουμε να το παρακολουθούμε και να υπενθυμίσω κάποιους όρους της Σύμβασης. Είναι η τελευταία αναβλητική αίρεση. Περιμένουμε και παρακαλούμε να μας ενημερώσετε κατ’ αρχήν για την ημερομηνία μεταβίβασης των μετοχών. Σύμφωνα με τη Σύμβαση, λοιπόν, το ΤΑΙΠΕΔ θα ενημερώσει εγγράφως την Ελληνικό Global Essay ότι πληρώθηκαν οι αναβλητικές αιρέσεις και θα την ειδοποιήσει για την ημερομηνία μεταβίβασης των μετοχών, η οποία μπορεί να είναι αργότερα από 10 μέρες. Άρα, αυτό θέλουμε να το ξέρουμε.

 Μιλάμε για το χρονοδιάγραμμα, γιατί σε λίγο θα έχουμε τα εγκαίνια που, πριν δύο χρόνια περίπου, ο κ. Μητσοτάκης, ως Αρχηγός της Αξιωματικής Αντιπολίτευσης, μάς είπε ότι σε μια βδομάδα θα τελειώσει το ειδικό. Είτε, λοιπόν, δε γνώριζε τις διαδικασίες και την δυσκολία του έργου είτε, προφανώς, έλεγε κάτι έτσι για προεκλογικούς λόγους.

Ένα, όμως, πολύ κρίσιμο ζήτημα και σας εφιστούμε την προσοχή, για τη διασφάλιση του δημοσίου συμφέροντος, είναι ο σύμβουλος υλοποίησης της επένδυσης. Μέσα σε 90 μέρες από τη μεταβίβαση των μετοχών, το ΤΑΙΠΕΔ θα διορίσει έναν σύμβουλο υλοποίησης, που θα είναι ένα πρόσωπο που θα έχει μια εξειδίκευση στον τομέα ανάπτυξης των ακινήτων.

Θεωρούμε ότι, επειδή ο ρόλος του είναι εξαιρετικά σημαντικός και ο οποίος θα μπορεί σε συμφωνία με το ΤΑΙΠΕΔ να επεμβαίνει στην αλλαγή του ΣΟΑ, που για μας είναι πολύ κρίσιμο, πρέπει να είναι άτομο εγνωσμένου κύρους και μάλιστα με τη μεγαλύτερη δυνατή διακομματική συναίνεση.

Όπως σας είπα, θα το παρακολουθούμε και εμείς.

Επίσης, προβλέπονται και κάποιες επιτροπές από το ελληνικό δημόσιο και το ΤΑΙΠΕΔ. Συγχρόνως, εμείς, μπορεί σε επίπεδο παρατηρητή, βεβαίως, να το παρατηρούμε. Είναι δύσκολο, πρέπει όμως να επισημάνω και ποια περιμένουμε να γίνουν σύμφωνα με τη σύμβαση. Πρώτα, το πάρκο. Δεύτερο, έργα υποδομής ύψους ενάμισι δις. Το ένα χιλιόμετρο αδόμητο στην παραλία και όλα αυτά πρέπει να παρακολουθούνται, όπως και οι πολεοδομικοί όροι, βήμα - βήμα. Να ενισχύσετε και το γραφείο Ελληνικού ίσως, για να γίνει όντως υπηρεσία μιας στάσης και μια μικρή πολεοδομία.

Επομένως, κύριε Υπουργέ, ναι μεν σας δίνουμε τη συναίνεση γιατί, πραγματικά, σεβόμαστε και τη δουλειά μας και την ανάγκη της χώρας, αλλά παρακαλούμε πολλή προσοχή.

Θα είμαστε δίπλα και θα παρακολουθούμε το έργο βήμα - βήμα. Πρέπει να γίνει σύμφωνα με την τροποποιητική σύμβαση και το Προεδρικό Διάταγμα.

Ευχαριστώ πολύ.

**ΣΤΑΥΡΟΣ ΚΑΛΟΓΙΑΝΝΗΣ (Πρόεδρος της Επιτροπής):** Κι εμείς ευχαριστούμε.

Ψηφίζετε το νομοσχέδιο;

**ΘΕΟΠΙΣΤΗ (ΠΕΤΗ) ΠΕΡΚΑ (Εισηγήτρια της Μειοψηφίας):** Ψηφίζουμε, υπέρ.

**ΣΤΑΥΡΟΣ ΚΑΛΟΓΙΑΝΝΗΣ (Πρόεδρος της Επιτροπής):** Ναι, καλώς.

Ο κ. Σκαναδαλίδης, έχει το λόγο.

**ΚΩΝΣΤΑΝΤΙΝΟΣ ΣΚΑΝΔΑΛΙΔΗΣ (Ειδικός Αγορητής του Κινήματος Αλλαγής):** Ευχαριστώ, κύριε Πρόεδρε.

Κυρίες και κύριοι συνάδελφοι, το νομοσχέδιο αφορά ένα ακόμα βήμα από τις νομικές δεσμεύσεις που έχει αναλάβει το ελληνικό δημόσιο, με την από 14/11/2014 σύμβαση αγοραπωλησίας μετοχών και της από 19/7/2016 τροποποιητικής σύμβασης.

Στην ουσία τώρα, το ΤΑΙΠΕΔ μεταφέρει τα εμπράγματα δικαιώματά του στην Ελληνικό ΑΕ έναντι μετοχών της εταιρείας, ώστε στη συνέχεια, εφόσον εκπληρωθούν και όλες οι υπόλοιπες νομικές δεσμεύσεις, να μπορέσει να ολοκληρωθεί η πώληση των μετοχών αυτών από το ΤΑΙΠΕΔ στην HELLENIKON GLOBAL, της θυγατρικής της LAMDA DEVELOPMENT.

Έτσι έρχεται πολύ πιο κοντά η έναρξη ενός πολυαναμενόμενου έργου, με την καταβολή της πρώτης δόσης των 300 εκατομμυρίων ευρώ, από τα 915 εκατομμύρια ευρώ του συνολικού τιμήματος προς το ΤΑΙΠΕΔ, την οποία βρίσκουμε ως προϋπολογισμένο έσοδο από αποκρατικοποιήσεις σε όλους τους προϋπολογισμούς, από τον προϋπολογισμό του 2016 και μετά.

Είναι φανερό ότι προέχει η υλοποίηση του έργου και γι’ αυτό θα ψηφίσουμε τη σχετική κύρωση.

Κυρίες και κύριοι συνάδελφοι, το έργο του Ελληνικού μπορεί να γίνει ένα χρήσιμο μάθημα, με όσα έχουν γίνει έως σήμερα αλλά και αυτά που έπονται. Μπορεί να γίνει ένα μάθημα για τους νομικούς που μπορούν να δουν πως το Δίκαιο των Δημοσίων Συμβάσεων συμπλέκεται με το Αστικό Δίκαιο, το Εμπορικό Δίκαιο, το Πολεοδομικό Δίκαιο, το Περιβαλλοντικό Δίκαιο, το Αρχαιολογικό Δίκαιο, το Δίκαιο της Τοπικής Αυτοδιοίκησης, αλλά και μια σειρά από άλλες εκφάνσεις του εθνικού αλλά και του διεθνούς δικαίου. Μπορεί να γίνει ένα μάθημα στους οικονομολόγους, για το πως κοστολογείται η καθαρή περιουσία ενός τεράστιου επενδυτικού έργου, με τόσες απρόβλεπτες παραμέτρους. Μπορεί να γίνει μάθημα στους μηχανικούς και τους πολεοδόμους, για το πως σχεδιάστηκε και εκτελείται ένα τιτάνιο τεχνικό έργο.

Πρωτίστως, πρέπει να γίνει μάθημα για τους πολιτικούς της χώρας, τι έχουμε να μάθουμε οι πολιτικοί από το Ελληνικό αλλά και από άλλα μεγάλα έργα, όπως αυτά του Αερολιμένα Ελευθέριος Βενιζέλος, των Ολυμπιακών Αγώνων, του Μετρό και των αυτοκινητοδρόμων.

 Πρώτον, τα μεγάλα μακρόπνοα έργα δεν συμπίπτουν σχεδόν ποτέ με μια κυβερνητική θητεία. Η ωρίμανση και η εκτέλεσή τους συμπίπτει σχεδόν πάντα με δύο ή περισσότερες κυβερνητικές θητείες.

Δεύτερον, τα μεγάλα λόγια δε βοηθάνε τα μεγάλα έργα. Ούτε τα μεγάλα λόγια του ΣΥΡΙΖΑ, περί ακύρωσης του έργου επιβεβαιώθηκαν το 2015, ούτε τα μεγάλα λόγια του Πρωθυπουργού και του κ. Γεωργιάδη, ότι στο Ελληνικό θα μπούνε μπουλντόζες σε δύο βδομάδες. Οι δυο εβδομάδες έγιναν δύο χρόνια και συνεχίζει το χρονόμετρο.

 Τρίτον και σημαντικότερο μάθημα και απόρροια των δύο προηγούμενων είναι ότι για τα έργα αυτά, πρέπει να εξασφαλίζεται η μέγιστη δυνατή νομιμοποίηση εντός και εκτός της Βουλής.

Οι κυβερνήσεις και τα υπόλοιπα όργανα, πρέπει να φροντίζουν να παρέχουν την πληρέστερη και βαθύτερη δυνατή πληροφόρηση, αλλά και τη μέγιστη δυνατή διαβούλευση για τον σχεδιασμό και την πορεία των έργων.

Ταχύτητα και αποτελεσματικότητα σε ένα απολύτως διαφανές και ελεγχόμενο βήμα, με βήμα πλαίσιο, αλλά και θεσμικές παρεμβάσεις, όπου είναι αναγκαίες, προκειμένου να προχωρούν οι διαδικασίες.

Φαίνεται, όμως, ότι η Κυβέρνηση ότι δεν παίρνει πολύ καλά τα μαθήματα. Μπορεί τον κύριο Μητσοτάκη να τον παρουσιάζει ως καλό μαθητή της Ευρωπαϊκής Ένωσης, ο Economist, με μια καθόλου κολακευτική γελοιογραφία. Προφανώς, είναι καλός στα λάθος μαθήματα, γιατί από τα τρία μαθήματα που ανέφερα δεν φαίνεται να έμαθε κανένα, ούτε ο ίδιος, ούτε οι Υπουργοί του.

Η κυβέρνησή του επί δύο χρόνια για το θέμα του Ελληνικού, έχει επιφέρει μια σειρά ad hoc διατάξεις, χωρίς διαβούλευση.

Αναφέρω εν τάχει τις βασικές: Για να μπορέσει να κάνει τη φιέστα με τις κατεδαφίσεις στο Ελληνικό, τον περασμένο Ιούλιο, δηλαδή, την παραμονή του ενός έτους διακυβέρνησης, χρειάστηκε να φέρουν τροποποίηση δικό τους νόμου, για να γίνουν οι τμηματικές κατεδαφίσεις.

Με την από 3/9/2019 Πράξης Νομοθετικού Περιεχομένου ρυθμίστηκαν τα ζητήματα παράδοσης κοινοχρήστων, χώρων κοινής ωφέλειας και κοινωνικής ανταποδοτικότητας στο Ελληνικό. Η διάταξη, όμως, διορθώθηκε στη συνέχεια και πάλι, χωρίς διαβούλευση, δείχνοντας την προχειρότητα.

Επιπλέον, έχετε φέρει και ad hoc φωτογραφικές διατάξεις για τους τουριστικούς λιμένες, τις απαιτούμενες θέσεις στάθμευσης, την περίφραξη κ.λπ..

Μάλιστα, είναι ενδεικτικό της αντίληψής σας, ότι τον Μάρτιο, κατά την ψήφιση του νομοσχεδίου, του ν.4787/2021, σχετικά με την κύρωση της Σύμβασης Διανομής κ.λπ., όταν ζήτησε το Κίνημα Αλλαγής να προσκληθούν οι τρεις όμοροι δήμοι του Ελληνικού - Αργυρούπολης, του Αλίμου και της Γλυφάδας, τόσο ο κύριος Υπουργός, όσο και ο Πρόεδρος της Επιτροπής Οικονομικών, ο κύριος Καλογιάννης, σχολίασαν «δεν ήταν αναγκαίο» και έπρεπε να επιμένουμε για να προσφύγουμε τελικά.

Εμείς θεωρούμε ότι πρέπει να τους ακούμε σε κάθε στάδιο. Αυτό δεν είναι σε βάρος της ταχύτητας εκτέλεσης του έργου. Αντίθετα, διαμορφώνει τις συνθήκες ταχύτερης εκτέλεσης, από τη στιγμή που υπάρχει αυτή η συναίνεση, από τους αρμόδιους φορείς που έχουν σχέση με την περιοχή.

Εμείς ως παράταξη δεν συμφωνούμε με όλες τις εκφάνσεις αυτού του έργου. Κατανοώ, όμως, την αναγκαιότητα σε μια χώρα που έχασε το 25% του ΑΕΠ λόγω της προηγούμενης κρίσης, αλλά και πλέον, λόγω της πανδημίας, η ωρίμανση και η υλοποίηση έργων να είναι μια κρίσιμη διαδικασία.

Παράλληλα η Κυβέρνηση θα πρέπει να φροντίζει, ώστε αυτά που δεν μπορούσαν να γίνουν αρχικά για αντικειμενικούς λόγους, όπως είναι ένας τεράστιος πρασίνου, θα μπορέσει με συμπληρωματικές πολιτικές και παρεμβάσεις να αποδίδει το αντίστοιχο πλεονέκτημα στην πόλη, στην περιοχή και στη χώρα.

Ωστόσο, τόσο το Ελληνικό, αλλά και τα άλλα έργα, που είναι, πλέον, στην ομπρέλα του Υπερταμείου, συμπεριλαμβανομένων αυτών του Ταμείου Χρηματοπιστωτικής Σταθερότητας, αλλά και πλέον και στους πόρους του Ταμείου Ανάκαμψης, η Κυβέρνηση, δυστυχώς, μέχρι τώρα, δείχνει να λειτουργεί με τη λογική του δερβέναγα.

Μπορεί από το εξωτερικό να σας χαϊδεύουν το κεφάλι, όπως γράφει ο Economist, αλλά αυτό δεν μειώνει το γεγονός, ότι η Κυβέρνηση αποτυγχάνει να αποδείξει, ότι αποτελεί μία σύγχρονη ευρωπαϊκή πολιτική δύναμη.

Κύριε Πρόεδρε, επαναλαμβάνω, θα ψηφίσουμε τη συγκεκριμένη κύρωση, όπως είναι φανερό.

 **ΣΤΑΥΡΟΣ ΚΑΛΟΓΙΑΝΝΗΣ (Πρόεδρος της Επιτροπής):** Ευχαριστούμε πολύ, τον κύριο Σκανδαλίδη.

Το λόγο έχει η κυρία Μανωλάκου.

**ΔΙΑΜΑΝΤΩ ΜΑΝΩΛΑΚΟΥ (Ειδική Αγορήτρια του Κ.Κ.Ε.):** Ευχαριστώ, κ. Πρόεδρε. Ολοκληρώνεται το έγκλημα ενάντια στην αξιοποίηση για τις ανάγκες του λαού. Σήμερα, δίνετε τη ληξιαρχική πράξη θανάτου με σύμπνοια για έναν πνεύμονα, τον τελευταίο μεγάλο ελεύθερο χώρο ανάσας που έχει ανάγκη το Λεκανοπέδιο, αλλά και η ευρύτερη περιοχή. Ειδικά μετά και την τεράστια πυρκαγιά στο Σχίνο Κορινθίας που εξαπλώθηκε στις Βαμβακιές, Μαυρολίμνη, Μάζι, στην ευρύτερη περιοχή του Αλεποχωρίου και Νέα Μεγάρων, όπου κάηκαν συνολικά πάνω από 71.000 στρέμματα. Έγιναν στάχτη.

Είναι σοκαριστικό κι ακόμα πιο εξοργιστικό όταν εκφράζεται αγωνία από τους κατοίκους στις πληγείσες περιοχές, ότι η φωτιά πιθανώς είχε αιτία. Βλέποντας μια σειρά από ανεμογεννήτριες που έχουν εγκατασταθεί απέναντι στον Κιθαιρώνα, ότι πιθανώς η εικόνα θα είναι το μέλλον και της δικής τους περιοχής. Βλέπετε πόσο μεγάλη είναι η ανάγκη ελεύθερων χώρων. Όμως, για την κερδοφορία των επιχειρηματιών ενδιαφέρεστε όπως και η Εισηγήτρια του ΣΥΡΙΖΑ επανέλαβε πολλαπλώς.

Στερείτε, λοιπόν, με το παρόν νομοσχέδιο κύρωσης της Σύμβασης μεταβίβασης εμπραγμάτων δικαιωμάτων από το ΤΑΙΠΕΔ στην Ελληνικό Α.Ε. τις τελευταίες ανάσες σε ελεύθερους χώρους, αιγιαλούς, παραλίες, από τους κατοίκους ευρύτερα του Λεκανοπεδίου, επιδεινώνοντας τελικά τη ζωή τους για να βρουν χρυσοφόρα διέξοδο τα κεφάλαια των επιχειρηματικών ομίλων.

Δεν συζητάμε για οποιοδήποτε χώρο, αλλά για την έκταση του πρώην Αεροδρομίου του Ελληνικού που αποτελεί το μεγαλύτερο αδόμητο ακίνητο στην Ευρώπη. Είναι τρεις φορές μεγαλύτερο από το μέγεθος του Μονακό, περισσότερο από δύο φορές του Χάιντ Παρκ στο Λονδίνο και σχεδόν δύο φορές το μέγεθος του Σέντραλ Παρκ στη Νέα Υόρκη. Περιλαμβάνει μέχρι και τη Μαρίνα του Αγίου Κοσμά με πλήρη λειτουργία, με αθλητικές και επιμέρους κτιριακές εγκαταστάσεις, με κύρια χρήση την αναψυχή και τον αθλητισμό.

Δεν θα σταματήσουμε να τα λέμε και να τα επαναλαμβάνουμε. Το νέο έγκλημα που ετοιμάζεται από την κυβέρνηση σε βάρος του λαού ψηφίζεται σε όλες τις φάσεις και τη σημερινή, από κοινού, Νέα Δημοκρατία - ΣΥΡΙΖΑ - Κίνημα Αλλαγής. Άλλωστε, η Σύμβαση παραχώρησης του Ελληνικού φέρνει τη σφραγίδα όλων των αστικών κυβερνήσεων, ενώ Νέα Δημοκρατία και ΣΥΡΙΖΑ ανταγωνίζονται για το ποιος είναι ο ικανότερος να θυσιάζει στο βωμό της καπιταλιστικής κερδοφορίας τα συμφέροντα και τις ανάγκες του λαού.

Κατά τα άλλα, παρουσιάζεστε ότι δήθεν ενδιαφέρεστε για το περιβάλλον και μάλιστα, συναινείτε στη δημιουργία κλιματολογικού νόμου. Όλη η υποκρισία μαζεμένη, αφού πρόκειται για τη διαμόρφωση όρων ικανοποιητικής κερδοφορίας για νέες επενδύσεις στον τομέα πράσινης ενέργειας που καταλαμβάνουν το 37% του Ταμείου Ανάκαμψης.

Προετοιμάζετε, λοιπόν, από κοινού τον πράσινο κλιματικό νόμο κομμένο και ραμμένο στα μέτρα της κερδοφορίας των επιχειρηματικών ομίλων με το λαό να πληρώνει τη νύφη, με την ένταση της ενεργειακής φτώχειας και της επίθεσης στα δικαιώματα του. Συμφωνείτε στη συνδιαμόρφωση με κοινωνική συναίνεση, με τις διαφορές σας που εντοπίζονται στο μοντέλο του κλιματικού νόμου. Το χρήμα με τη σέσουλα και θα το εισπράξουν αρπακτικά των πράσινων επενδύσεων πρώτα και κύρια από το Ταμείο Ανάκαμψης.

Καθόλου δε θα μας φανεί παράξενο και η επένδυση του Ελληνικού να ενταχθεί και αυτή. Να θυμίσουμε, εξάλλου και στη σύμπνοια σας και στην περίπτωση του Ελληνικού, για να υλοποιηθεί αυτή η στρατηγική επένδυση χρειάστηκε από την ίδρυσή του ΤΑΙΠΕΔ μέχρι και σήμερα, όλες οι κυβερνήσεις να νομοθετήσετε το ειδικό δίκαιο της επένδυσης. Εξάλλου και η Εισηγήτρια του ΣΥΡΙΖΑ τα περιέγραψε καθαρά και ειλικρινά, ρυθμίζοντας τους όρους και νομοθετώντας αποκλειστικά για λογαριασμό και το συμφέρον των επενδυτών. Πόσο φτηνά θα αγοράσουν γη και υποδομές, πως θα εξασφαλίσουν φθηνή χρηματοδότηση από το κράτος, τι φοροαπαλλαγές θα έχουν, τι επιδοτήσεις και προνόμια, πως θα έχουν φθηνή και ευέλικτη εργατική δύναμη που από την εκμετάλλευση της σχηματίζονται τα δισεκατομμύρια των κερδών;

Πληθώρα οι νέες παρεκκλίσεις από ότι ισχύει στην υπόλοιπη επικράτεια που βασανίζονται και χαρατσώνονται λαϊκές οικογένειες για ένα κεραμίδι στο κεφάλι τους.

Για να μην ξεχνιόμαστε, προτού η Κυβέρνηση ΣΥΡΙΖΑ μπει στην τελική ευθεία για απελευθέρωση της επένδυσης έλυσε βασικά ζητήματα, που δεν είχαν καταφέρει να ολοκληρώσουν οι προηγούμενες κυβερνήσεις, όπως το ζήτημα κήρυξης μέρος του Ελληνικού σαν χώρου αρχαιολογικού ενδιαφέροντος. Μετά από αλλεπάλληλες συνεδριάσεις το Κεντρικό Αρχαιολογικό Συμβούλιο αποφάσισε, τελικά, την κήρυξη χώρου 280 στρεμμάτων είναι περίπου το 4,5% του συνόλου σαν αρχαιολογικού ενδιαφέροντος από το 50% που ήταν ο αρχικός σχεδιασμός.

Επίσης, σημαντικό ζήτημα έχει να κάνει με την απόφαση του χαρακτηρισμού της έκτασης ως δασική. Με παρέμβαση πάλι της τότε Κυβέρνησης η έκταση αποχαρακτηρίστηκε για να μην επιδράσει ανασταλτικά στους επενδυτές, αλλά και του Προεδρικού Διατάγματος για την έγκριση του σχεδίου ολοκληρωμένης ανάπτυξης του μητροπολιτικού πόλου Ελληνικού-Αγίου Κοσμά και την κατοχύρωση του από το Συμβούλιο Επικρατείας. Ακόμα, την επιτάχυνση των διαδικασιών έγκρισης των περιβαλλοντικών όρων με μπόλικες εκπτώσεις, τόσο οικολόγοι είσαστε, και της έκδοσης οικοδομικών αδειών στο έργο του Ελληνικού με fast truck διαδικασίες προκειμένου, φυσικά, να κουκουλώσετε τις περιβαλλοντικές επιπτώσεις από την κατασκευή των ουρανοξυστών, των εμπορικών κέντρων, των καζίνων και λοιπά, δηλαδή, από την κατασκευή μιας νέας ιδιωτικής πόλης μέσα στην πόλη.

Ταυτόχρονα, η κυβέρνηση ΣΥΡΙΖΑ για τη στήριξη της επένδυσης νομοθέτησε σειρά ευνοϊκών, τόσο για τη δυνατότητα χωροθέτησης καζίνο εντός του αστικού ιστού, όσο και κύρια μέσα από την αναδιάρθρωση της φορολογίας όπου για τέτοιου μεγέθους καζίνο με φορολογικό συντελεστή των κερδών 8 με 12%. Άνοιξε έτσι διάπλατα το δρόμο για την έναρξη της επένδυσης με τη διαγωνιστική διαδικασία για την παραχώρηση ίδρυσης και λειτουργίας καζίνο, ολοκληρωμένου τουριστικού συγκροτήματος που αποτελεί προαπαιτούμενο για την υλοποίηση της μεγαλύτερης αστικής ανάπλασης που θα γίνει στην Ευρώπη. Αυτό, σημαίνει ότι η Lamda, αυτός ο όμιλος, μόνο από τα έσοδα της παραχώρησης και λειτουργίας του καζίνο θα μπορεί να χρηματοδοτήσει τα υπόλοιπα έργα της επένδυσης, δηλαδή, τζάμπα. Αυτή είναι η ανάπτυξη που οραματιζόσαστε οι Κυβερνήσεις Νέας Δημοκρατίας, ΣΥΡΙΖΑ και Κινήματος Αλλαγής.

Η σημερινή σύμβαση έχει διατάξεις, που λύνουν τα χέρια του επενδυτή, όπως αυτές για τη διαδικασία εισφοράς εμπράγματων δικαιωμάτων από το ΤΑΙΠΕΔ προς το Ελληνικό Α.Ε. Τελικά, στο σύνολο της έκτασης πλην των κοινόχρηστων και κοινωφελών χρήσεων η Lamda Development θα έχει την πλήρη κυριότητα του 30% της έκτασης και το δικαίωμα εκμετάλλευσης σαν να είχε την πλήρη κυριότητα για 99 χρόνια στο υπόλοιπο 70%. Η κερδοφορία είναι δεδομένη και με το νέο αντεργατικό τερατούργημα που βάζει ταφόπλακα στο οκτάωρο και την κυριακάτικη αργία με απλήρωτες υπερωρίες και άλλα. Δίνοντας όλο και περισσότερα εργαλεία στο κεφάλαιο για να αυξάνει ακόμα πιο στυγνά την εκμετάλλευση των εργαζομένων. Έτσι είναι και σκλαβιά στην εργατική δύναμη και συγκέντρωση της γης.

Με το παρόν, λοιπόν, νομοσχέδιο κυρώνετε τη μεταβίβαση εμπράγματων δικαιωμάτων επί του ακινήτου του Ελληνικού όπως αυτά περιγράφηκαν στο νόμο τον περασμένο Μάρτη μαζί με το προσαρτώμενο ειδικό διάγραμμα. Ουσιαστικά είναι η επόμενη φάση, δηλαδή το τελικό προαπαιτούμενο προκειμένου να ολοκληρωθεί η αγοραπωλησία του φιλέτου του Ελληνικού.

Στον αντίποδα, ακριβώς, βρίσκεται η πρόταση του ΚΚΕ για έναν άλλο δρόμο ανάπτυξης που περιλαμβάνει κοινωνικοποίηση της γης και του συνόλου των συγκεντρωμένων μέσων παραγωγής, τον κεντρικό επιστημονικό σχεδιασμό της οικονομίας και των υπηρεσιών με βάση τις σύγχρονες λαϊκές ανάγκες. Και αυτός είναι ο μόνος δρόμος που μπορεί να εξασφαλίσει για όλους τους εργαζόμενους το δικαίωμα στην πλήρη και σταθερή εργασία με ποιοτικό ελεύθερο χρόνο, το δικαίωμα σε μόρφωση, αθλητική και πολιτιστική δραστηριότητα, το δικαίωμα για μεγάλους ανοιχτούς και ελεύθερους χώρους πρασίνου με δυνατότητες αναψυχής, το δικαίωμα στην ασφαλή ποιοτική λαϊκή κατοικία, αλλά και για δωρεάν γρήγορες και ασφαλείς συγκοινωνίες.

Με βάση αυτά βεβαίως καταψηφίζουμε το παρόν νομοσχέδιο, σύμβαση, συμβόλαιο όπως θέλετε πείτε το.

Στο σημείο αυτό γίνεται η β΄ ανάγνωση του καταλόγου των μελών της Επιτροπής. Παρόντες ήταν οι βουλευτές κ.κ. Μιχαήλ Παπαδόπουλος, Σάββας Αναστασιάδης, Γεώργιος Βλάχος, Μανούσος – Κωνσταντίνος Βολουδάκης, Παναγιώτα (Νόνη) Δούνια, Αναστάσιος Δημοσχάκης, Τσαμπίκα (Μίκα) Ιατρίδη, Αθανάσιος Καββαδάς, Σταύρος Καλογιάννης, Κωνσταντίνος Καραγκούνης, Θεόδωρος Καράογλου, Γεώργιος Καρασμάνης, Συμεών (Σίμος) Κεδίκογλου, Σταύρος Κελέτσης, Εμμανουήλ (Μάνος) Κόνσολας, Κωνσταντίνος Κοντογεώργος, Θεόφιλος Λεονταρίδης, Ιωάννης Μπούγας, Χρήστος Μπουκώρος, Χαράλαμπος (Μπάμπης) Παπαδημητρίου, Ιωάννης Πασχαλίδης, Θεόδωρος (Θόδωρος) Ρουσόπουλος, Μάριος Σαλμάς, Βασίλειος – Πέτρος Σπανάκης, Διονύσιος Σταμενίτης, Λάζαρος Τσαβδαρίδης, Βασίλειος – Νικόλαος Υψηλάντης, Τρύφων Αλεξιάδης, Ευτυχία Αχτσιόγλου, Όλγα Γεροβασίλη, Ιωάννης Γκιόλας, Ιωάννης Δραγασάκης, Σουλτάνα Ελευθεριάδου, Βασίλειος Κόκκαλης, Παναγιώτης Κουρουμπλής, Κυριακή Μάλαμα, Θεοπίστη (Πέτη) Πέρκα, Αικατερίνη Παπανάτσιου, Νικόλαος Συρμαλένιος, Ευκλείδης Τσακαλώτος, Αλέξανδρος Φλαμπουράρης, Γεώργιος Αρβανιτίδης, Μιχαήλ Κατρίνης, Ανδρέας Λοβέρδος, Κωνσταντίνος Σκανδαλίδης, Ιωάννης Δελής, Διαμάντω Μανωλάκου, Μαρία Κομνηνάκα, Βασίλειος Βιλιάρδος, Κωνσταντίνος Χήτας, Κρίτων – Ηλίας Αρσένης και Γεώργιος Λογιάδης.

 **ΣΤΑΥΡΟΣ ΚΑΛΟΓΙΑΝΝΗΣ (Πρόεδρος της Επιτροπής):** Ευχαριστούμε, την κυρία Μανωλάκου.

Το λόγο έχει, ο Ειδικός Αγορητής της Ελληνικής Λύσης, κύριος Βιλιάρδος.

**ΒΑΣΙΛΕΙΟΣ ΒΙΑΛΙΑΡΔΟΣ (Ειδικός Αγορητής της Ελληνικής Λύσης):** Ευχαριστώ, κύριε Πρόεδρε.

Κυρίες και κύριοι συνάδελφοι. Η παρούσα σύμβαση αφορά κυρίως το ΤΑΙΠΕΔ που δεν ελέγχουμε, αφού αποτελεί άμεση θυγατρική του Υπερταμείου των ξένων, στο οποίο έχουν μεταβιβαστεί τα περιουσιακά στοιχεία του δημοσίου. Εν προκειμένω, έχουμε υποβάλει ερωτήσεις στο Υπουργείο Υποδομών όσον αφορά την ανεξέλεγκτη δράση του ΤΑΙΠΕΔ στην περίπτωση της Εγνατίας σε σχέση με τα διόδια, χωρίς να πάρουμε, φυσικά, ικανοποιητικές απαντήσεις. Ενώ, σε ένα άλλο θέμα, ο Υπουργός Ανάπτυξης μάς είπε πως θα έπρεπε να ερωτηθεί το ΤΑΙΠΕΔ μέσω του Υπουργείου Οικονομικών.

 Αντισυμβαλλόμενος στο ΤΑΙΠΕΔ είναι η εταιρεία Ελληνικό -Εταιρεία Διαχείρισης και Αξιοποίησης Ακινήτων Ελληνικού Αεροδρομίου Α.Ε., που εμφανίζεται να είναι ιδιοκτησίας του δημοσίου, η οποία θα διαχειριστεί το έργο της αντιπαροχής στο Ελληνικό με εισφορά των παγίων του πρώην Αεροδρομίου του Ελληνικού και του παραλιακού μετώπου εκτός αυτού. Η μεταβίβαση γίνεται χωρίς αποτίμηση με ένα τίμημα που καθορίστηκε από την αρχική προσφορά παρά το ότι έχουν έκτοτε μεταβληθεί οι όροι.

Ξεκινώντας, τώρα από μία μικρή αναδρομή, η σημερινή σύμβαση αποτελεί συνέχεια του προηγούμενου νόμου, με τον οποίο είχε γίνει η διανομή της έκτασης του πρώην Αεροδρομίου του Ελληνικού και του παραλιακού μετώπου μεταξύ του Ομίλου Λάτση και του ΤΑΙΠΕΔ, ενώ αποτελεί μία ακόμη αλλαγή των δεδομένων του διαγωνισμού. Με την παρούσα λοιπόν, υλοποιείται διαδικαστικά η διανομή με τη συνεισφορά του συνόλου των εκτάσεων στην Ελληνικόν Α.Ε.. Ενώ, σε μία δεύτερη φάση -πιθανολογούμε, δεν το γνωρίζουμε- πως θα γίνει μεταβίβαση μετοχών στην εταιρεία του Ομίλου Λάτση γεγονός που σημαίνει πως τα διαδικαστικά δεν πρέπει να έχουν ακόμη τελειώσει.

Εν προκειμένω, έχουμε ήδη αναφέρει τις επιφυλάξεις μας στη συζήτηση της σύμβασης διανομής πριν από δύο μήνες. Θα τις επαναλάβουμε, όμως, εν συντομία μαζί με τις νέες εξελίξεις έκτοτε, θέτοντας κάποια ερωτήματα. Ειδικότερα για την παραχώρηση διενεργήθηκε ένας διεθνής διαγωνισμός που κατέληξε σε έναν μόνο διαγωνιζόμενο, ο οποίος υπέβαλε την προσφορά των 915 εκατομμυρίων ευρώ. Από αυτά, τα 315 εκατομμύρια προκαταβολή είχαν εγγραφεί στον προϋπολογισμό του 2020, όπως επίσης, στο πρώτο τρίμηνο του 2021, χωρίς να έχουν ακόμη εισπραχθεί όπως, τουλάχιστον, μας ενημέρωσε πρόσφατα ο Υπουργός Ανάπτυξης.

Η εκτιμώμενη τιμή ανά τετραγωνικό είναι από 148 ευρώ έως 218 ευρώ, όπως έχουμε αναλύσει στο παρελθόν. Υπενθυμίζοντας πως το ΤΕΕ είχε εκτιμήσει την αξία τουλάχιστον στο τριπλάσιο στα 3 δισεκατομμύρια ευρώ, η αρχική προσφορά του Ομίλου Λάτση στα 915 εκατομμύρια ευρώ αντιστοιχούσε σε οικιστική ανάπτυξη του 40% της έκτασης έχει πλέον αυξηθεί. Έχει προστεθεί η άδεια του καζίνο ενώ οι κατεδαφίσεις, η συντήρηση των υπαρχουσών εγκαταστάσεων και το πάρκο, θεωρούνταν μειωτικά του τιμήματος. Εντούτοις, όλα αυτά φαίνεται πως επιβαρύνουν πλέον τη διαχειρίστρια εταιρεία, δηλαδή, στην ουσία το ΤΑΙΠΕΔ, κάτι για το οποίο θα θέλαμε μια απάντηση από τον Υπουργό.

Περαιτέρω οφείλουμε να σημειώσουμε τα εξής: Πρώτον, ως αγοραστής εμφανίζεται η θυγατρική της Lamda Hellinikon Global ISA, που ιδρύθηκε σύμφωνα με το Δίκαιο του Λουξεμβούργου και εδρεύει εκεί. Γεγονός που σημαίνει πως θα φορολογείται στο Λουξεμβούργο όπως το δημόσιο θα χάνει πολύ σημαντικά ποσά.

Δεύτερον, η συγκεκριμένη θυγατρική της Lamda Development είναι μία εταιρεία με κεφαλαίο, κατατεθειμένο κεφάλαιο, μόλις και 36.000 ευρώ. Η απορία μας εδώ είναι η εξής: Πώς είναι δυνατόν μία τέτοια εταιρεία να αγοράσει μετοχές έστω ύψους 300 εκατομμυρίων, πόσω μάλλον να πραγματοποιήσει μία επένδυση 8 δισεκατομμυρίων ευρώ;

Τρίτον, έχουμε διατυπώσει ερωτήματα όσον αφορά την τεκμηριωμένα ασθενή οικονομική κατάσταση της αναδόχου του καζίνο της Mohegan Sun, χωρίς να πάρουμε μέχρι σήμερα καμία απάντηση. Έχουμε καταθέσει στα πρακτικά έγγραφα που το τεκμηριώνουν.

Τέταρτον, η εισφορά γίνεται χωρίς αποτίμηση, όπως αναγράφεται στην κατά παρέκκλιση των σχετικών διατάξεων, παράγραφος 2 έως 9 του άρθρου 17 του ν.4548/2018 Α 104 και χωρίς φόρους μεταβίβασης, αφού στην έκθεση του Γενικού Λογιστηρίου του Κράτους αναφέρεται ότι δεν υπάρχει δημοσιονομικό αποτέλεσμα από τη συναλλαγή. Το γεγονός αυτό είναι σκανδαλώδες, αφού το ΤΑΙΠΕΔ δεν ελέγχεται από το δημόσιο, αλλά από το υπερταμείο, το οποίο όπως έχουμε πει πάρα πολλές φορές, ανήκει στους ξένους.

Πέμπτον, ο CEO της Lamda Development είπε πρόσφατα σε συνέντευξη του στο Delphi Forum ότι η μεταβίβαση των μετοχών θα ακολουθήσει σύντομα, ενώ έχει ήδη γίνει η προεργασία για έργα υποδομών εντός του Ιουλίου ίσως από 400 έως 500 εκατομμύρια. Εκτός αυτού, ο ίδιος είπε πως η εταιρεία έχει συγκεντρώσει ένα δισεκατομμύριο ευρώ, ως ίδια κεφάλαια και ενάμισι δισεκατομμύριο ευρώ από ένα ομολογιακό, μαζί με τα δάνεια από τη Eurobank και την Πειραιώς. Συγκεκριμένα, δήλωσε πως έχει καλυφθεί πλήρως η χρηματοδότηση για τα έργα της πρώτης πενταετίας με αυτά τα δυόμισι δισεκατομμύρια ευρώ. Με δεδομένο, λοιπόν, το ότι το ομολογιακό ήταν 320 εκατομμύρια με επιτόκιο 3,4%, όπως θα καταθέσουμε στα πρακτικά, η εταιρεία έχει εξασφαλίσει δάνεια ύψους 1,2 δισεκατομμυρίων ευρώ από τις τράπεζες που έχουν κοστίσει στους Έλληνες πάνω από 60 δισεκατομμύρια και μάλιστα από την Πειραιώς που η πρόσφατη διάσωση της κόστισε 2,6 περίπου δισεκατομμύρια ευρώ στο ΤΧΣ, όποτε ξανά στους Έλληνες. Δεν είναι αλήθεια ντροπή;

Έκτον, ο CEO της Lamda ανέφερε επίσης ότι ετοιμάζονται για προπωλήσεις στον ουρανοξύστη στο παραλιακό μέτωπο, εντός του αεροδρομίου δηλαδή. Οι τιμές για τους άνω ορόφους, σύμφωνα με δημοσιεύματα θα υπερβαίνουν τα 10.000 ευρώ ανά τετραγωνικό μέτρο, ενώ λίγο πιο κάτω στον Αστέρα πωλούνται ήδη βίλες με 40.000 ευρώ το τετραγωνικό μέτρο. Με απλά λόγια, μία εταιρεία που θα αγοράσει ένα οικόπεδο από 148 ευρώ έως 218 ευρώ το τετραγωνικό, θα πουλάει ακίνητα με τιμές υψηλότερες ίσως των 10.000 ευρώ το τετραγωνικό, χρηματοδοτούμενη από τις ελληνικές τράπεζες και χωρίς να έχει δώσει ακόμη ούτε ένα ευρώ. Μπορεί κανείς να θεωρήσει κάτι τέτοιο ως επιτυχία της κυβέρνησης ή της προηγούμενης, χωρίς να χαρακτηριστεί ως ανόητος; Οφείλουμε κάτι στον Όμιλο Λάτση και δεν το γνωρίζουμε, αφού διαφορετικά δεν δικαιολογούνται καθόλου αυτές οι αποικιοκρατικές παραχωρήσεις;

Έβδομον, με το μοίρασμα της έκτασης του Ελληνικού που κυκλοφορεί τουλάχιστον από ένα χρόνο πριν σε εφημερίδες, θα το καταθέσουμε στα πρακτικά, εκτός του φιλέτου, της παραθαλάσσιας ζώνης δηλαδή, με το καζίνο και με τις ακριβές κατοικίες, μόνο το 30% του οικοπέδου θα μεταφερθεί στην κυριότητά της Lamda και μάλλον θα μπορεί να πουληθεί σε τρίτους, ενώ το υπόλοιπο 70% θα μείνει στο ΤΑΙΠΕΔ για 99 χρόνια, ως δικαίωμα επιφάνειας. Σε τελική ανάλυση, λοιπόν, η εξαγορά του Ομίλου Λάτση δεν έχει μεγάλη σχέση με το παλαιό αεροδρόμιο, όπως λέγεται κάθε φορά, αφού επικεντρώνεται στο παραλιακό μέτωπο που είναι το φιλέτο και που ήταν εκτός του αεροδρομίου σε μερικές κατοικίες στο Mall, όπως και στο Καζίνο. Το παλαιό αεροδρόμιο, κυρίως το πάρκο και κάποιες κατοικίες ουσιαστικά παραμένει στο ΤΑΙΠΕΔ με δικαιώματα επιφάνειας, οπότε, η όποια οικονομική επιβάρυνση μπορεί να προκύψει και που δεν ξέρουμε πώς θα καλυφθεί.

Συνεχίζοντας στην παρούσα σύμβαση με βάση το κείμενό της, το ΤΑΙΠΕΔ παραχωρεί, μεταβιβάζει και παραδίδει σήμερα στην εταιρεία, λόγω εισφοράς σε είδος έναντι της αύξησης κεφαλαίου της εταιρείας, κατά πλήρη κυριότητα, νομή και κατοχή, τα ακίνητα που περιγράφονται αναλυτικά στο παράρτημα 1α και αποτυπώνονται στα διαγράμματα του παραρτήματος 2, πλήρως δε, κατά το δικαίωμα της επιφανείας, τα ακίνητα που περιγράφονται αναλυτικά στο παράρτημα 1β και αποτυπώνονται στα διαγράμματα του παραρτήματος 2. Η αξία των εμπραγμάτων δικαιωμάτων έχει προσδιοριστεί ρητά στο ποσόν των διακοσίων 911.200 ευρώ, σύμφωνα με τη νομοθετική διάταξη της παραγράφου 2 του άρθρου 3, του ν.4787/2021. Το ΤΑΙΠΕΔ αποτελεί τον μοναδικό μέτοχο της εταιρείας- υποθέτουμε μετά τη συναλλαγή, η εταιρεία έχει μετοχικό κεφάλαιο που αναλύεται σε 9.112.000 ονομαστικές μετοχές με ονομαστική αξία 100 ευρώ εκάστη.

Εμείς πάντως δεν καταλάβαμε κάποια διαφορά σε σχέση με την προηγούμενη σύμβαση του ν.4787/2021, γεγονός που μάλλον σημαίνει, πως το όλο θέμα είναι διαδικαστικό σε επίπεδο τοπογραφικών και συμβολαιογραφικών λεπτομερειών. Έτσι είναι, Κύριε υπουργέ, θα μας πείτε μετά.

Όσον αφορά τη Σύμβαση, στην παράγραφο 4 στη σελίδα 11, διαπιστώνουμε ότι είναι υπέρ του δέοντος δεσμευτική, ειδικά όσον αφορά την υποπαραγράφο 2, αφού όχι μόνο δεν μπορεί να προσβληθεί για οποιοδήποτε λόγο, αλλά δεσμεύονται από αυτήν επ' αόριστον όλοι οι τρίτοι, καθώς επίσης η τυχόν διάδοχοι των εταιρειών. Εκτός αυτού, προφανώς και απαράδεκτα, δεν προβλέπεται πουθενά η δυνατότητα κρατικού ελέγχου, ούτε καν για παρανομίες. Ακόμη και αν αλλάξει δε η υφιστάμενη τάξη πραγμάτων, εάν φύγουν δηλαδή από τη ζωή μας οι δανειστές, το Υπερταμείο, το ΤΑΙΠΕΔ και ούτω καθεξής, δεν θα μπορεί σε καμία περίπτωση να ανατραπεί η υπό κύρωση σύμβαση, η οποία για εμάς είναι σκανδαλώδης, οπότε θα καταβάλουμε κάθε προσπάθεια για να μεταβληθεί υπέρ του Δημοσίου.

Θα κλείσουμε με τις εξής επιπλέον ερωτήσεις.

Πρώτον, πόσες μετοχές θα μεταβιβαστούν στην LAMDA, σε ποια εταιρεία της και με ποιο τίμημα;

Δεύτερον, η προκαταβολή είναι το τίμημα για το 30% της έκτασης που ουσιαστικά είναι το «φιλέτο»; Πότε θα εισπραχθεί;

Τρίτον, ποιος ελέγχει το διοικητικό συμβούλιο της «ΛΛΗΝΙΚΟΝ, Εταιρείας Διαχείρισης και Αξιοποίησης Ακινήτων Ελληνικού Αεροδρομίου Α.Ε.; Η LAMDA, η οποία με βάση τη συνέντευξη του CEO της, εμφανίζεται να είναι αυτή που κάνει τις μελέτες και τη συνολική διαχείριση, χωρίς να την ελέγχει ακόμη, ποιος παίρνει τις αποφάσεις;

Τέταρτον, μπορεί να προσθέτει μετόχους κατά το δοκούν; Ο CEO της LAMDA λέει ότι θα βρουν συνεργάτες για την ανάπτυξη εκτός του καζίνου, παρά το ότι υπήρχαν κάποιες αποχωρήσεις που θα θέλαμε, αν είναι δυνατόν, να μας πει η Κυβέρνηση τους λόγους.

Και πέμπτον, πόσες θέσεις εργασίας προβλέπονται για την κατασκευή και για τη λειτουργία; Υπάρχουν δεσμεύσεις και χρονοδιαγράμματα;

Ευχαριστώ πολύ.

**ΣΤΑΥΡΟΣ ΚΑΛΟΓΙΑΝΝΗΣ (Πρόεδρος της Επιτροπής):** Εμείς ευχαριστούμε τον κ.Βιλιάρδο, το λόγο έχει τώρα ο Ειδικός Αγορητής του ΜέΡΑ25, κ. Αρσένης.

**ΗΛΙΑΣ-ΚΡΙΤΩΝ ΑΡΣΕΝΗΣ (Ειδικός Αγορητής του ΜέΡΑ25):** Ευχαριστώ, κύριε Πρόεδρε.

Μόλις επέστρεψα από τα Γεράνεια Όρη, όπου συνεχίζουν οι αναζωπυρώσεις και είχα την ευκαιρία με κλιμάκιο του ΜέΡΑ25 να δούμε και τον δήμαρχο, αλλά και σημείο-σημείο την καταστροφή, η οποία είναι πραγματικά δραματική και αυτά που έρχονται θα είναι δραματικά, καθώς αν δεν προχωρήσουμε άμεσα στη στήριξη των εδαφών και στον καθαρισμό των ρεμάτων, αυτή τη στιγμή θα έχουμε με την πρώτη βροχή τρομερές καταστροφές και στο φυσικό οικοσύστημα και στην δυνατότητα της φυσικής αναδάσωσης, αλλά και στις ανθρώπινες περιουσίες και ζωές. Και βέβαια να θυμίσω εδώ, ότι από την φωτιά στην Κινέτα ακόμα αγνοούνται τα έργα της Περιφέρειας, τόσο για τους καθαρισμούς, όσο για τις αποκαταστάσεις του οδικού δικτύου και ακόμα είναι στο «θα δούμε», ακόμα αναζητούνται αυτά τα έργα.

Πέρασαν δύο χρόνια από την Κινέτα. Δυο χρόνια αδράνειας.

Αναρωτιόμαστε, πόσος καιρός θα πάρει για να γίνουν τα απαραίτητα έργα στα Γεράνεια όρη. Μιλάμε και για κλιματική αλλαγή, όταν αναφέρομαι σε αυτές πυρκαγιές, αν και είναι ξεκάθαρο, ποιος έχει την ευθύνη εδώ πέρα. Ποιος έχει την ευθύνη, όταν ξεκινά φωτιά από καύση κλαδιών 10 το βράδυ, ποιος έχει την ευθύνη για όλους αυτούς τους εμπρησμούς. Έχει την ευθύνη αυτό το σώμα εδώ πέρα, όταν η κυβερνητική πλειοψηφία συνεχίζει να διατηρεί τα κίνητρα για τους εμπρησμούς.

Εμείς ως ΜέΡΑ25 φέραμε μια τροπολογία, ενώ εξελίσσονταν η πυρκαγιά για την απαγόρευση αλλαγής χρήσης, για την απαγόρευση να ξεκινάνε ορυχεία, να γίνονται ανεμογεννήτριες, να γίνονται οικιστικά πρότζεκτ σε περιοχές που έχουν καεί από εμπρησμό.

Αυτό μαζί με μια ουσιαστική προώθηση των δασικών χαρτών, που δυστυχώς αυτή η Κυβέρνηση έχει κάνει τα πάντα για να τους αναβάλλει επ’ αόριστον, θα μπορούσε να οδηγήσει στο να εξαλείψουμε το ανθρώπινο κίνητρο στις δασικές πυρκαγιές. Θα μπορούσε να οδηγήσει στην ουσία όλοι να έχουμε κίνητρο σε αυτή την κοινωνία στο να διατηρούνται τα δάση μας.

Μιλάω για κλιματική αλλαγή και τώρα ήρθε η ώρα να πάμε στο Ελληνικό. Σε αυτό το μεγαλύτερο χώρο πρασίνου, που θα μπορούσε να προστεθεί στην Αθήνα σε μια πόλη η οποία πάσχει από έλλειψη πρασίνου και που φαίνεται τόσο κρίσιμο αυτό το Μητροπολιτικό πάρκο να υπήρχε. Θα μας φανεί τόσο μεγάλη η έλλειψη του στην κλιματική κατάρρευση την οποία ζούμε.

Βέβαια, είναι αδιανόητο να βλέπουμε τόσο τη Νέα Δημοκρατία, όσο και το ΣΥΡΙΖΑ, όσο και το Κίνημα Αλλαγής να υπερθεματίζουν, για το ποιος θα προωθήσει πιο δυναμικά αυτή την οικοδομοποίηση αυτού του πάρκου και να ακούμε λέξεις, όπως φιλέτο, ότι είναι, δηλαδή, τα Μητροπολιτικό πάρκα φιλέτα. Αυτά είναι αδιανόητα πράγματα.

Ως αναφορά όμως τη σύμβαση, κύριε Υπουργέ, θα περίμενε κανείς, να είναι πολύ προβλεπόμενα αυτά που περιλαμβάνει κι όμως συνεχίζει να μας εκπλήσσετε.

Καταρχήν να πάμε λίγο στη μεγάλη εικόνα.

Ας σταματήσουμε τα ψέματα και να παρακαλέσετε τον συνάδελφό σας τον κύριο Γεωργιάδη, να σταματήσει να λέει, ότι έχουν τελειώσει οι προσφυγές στο Ελληνικό. Επειδή συμμετέχω σε αυτές, το Συμβούλιο της Επικρατείας απέρριψε μια προσφυγή που είχε εκδικαστεί το Μάρτιο 2020. Τρεις προσφυγές εκκρεμούν, που είχαν εκδικαστεί τον Νοέμβριο του 2020 και για αυτό κιόλας μας φέρνετε πράξεις μεταξύ του ΤΑΙΠΕΔ και της ΕΛΛΗΝΙΚΟ Α.Ε., γιατί δεν μας φέρνετε τη σύμβαση καταχώρησης στη ΛΑΜΔΑ; Γιατί δεν μπορείτε.

Ας αποκατασταθεί, λοιπόν, η αλήθεια γιατί βλέπουμε ότι στα κυβερνητικά μέσα, στα μέσα της λίστας Πέτσα κυριαρχεί αυτό, ότι έχει τελειώσει. Δηλαδή το Συμβούλιο Επικρατείας έχει δώσει πράσινο φως για το ΕΛΛΗΝΙΚΟ. Δεν ισχύει.

 Κατά τη γνώμη μας οι προσφυγές θα έχουν τη θετική βούλα του Συμβουλίου Επικρατείας και η μεταβίβαση θα ακυρωθεί.

Στην ουσία της Σύμβασης εδώ πέρα επαναλαμβάνει το τίμημα. Αυτό το αστείο των διακοσίων εκατομμυρίων ευρώ είναι αστείο γιατί η αξία της γης έχει αναφερθεί πολλάκις, ότι είναι μερικά δις.

Και μάλιστα είναι αστείο, όταν δίνετε αυτό το ποσό σε δόσεις και φτάνει τελικά η πραγματική του αξία να μειώνεται ακόμα περισσότερο. Εμάς δεν μας ενδιαφέρει αυτό για να είμαστε ειλικρινείς, δεν μας ενδιαφέρει το τίμημα. Το καταγγέλλουμε, γιατί είναι χαρακτηριστικό των κινήτρων σας. Εμάς μας ενδιαφέρει το Ελληνικό, να γίνει το Μητροπολιτικό πάρκο που χρειάζεται αυτή η πόλη και το χρειάζεται αυτό το Μητροπολιτικό πάρκο και από περιβαλλοντική άποψη και από ποιότητα ζωής.

Είμαστε στον προθάλαμο, να θυμίσω και της καταγγελίας της Ευρωπαϊκής Επιτροπής στο Ευρωπαϊκό Δικαστήριο εναντίον της Ελλάδας για την ποιότητα και της Αθήνας. Μας έχουν στείλει ήδη στο Ευρωπαϊκό Δικαστήριο για τη Θεσσαλονίκη. Έπεται η Αθήνα, έπεται ο Βόλος, αλλά να θυμίσουμε επίσης ότι και οικονομικά, τα οφέλη θα ήταν πολλαπλάσια. Θα είχαμε ένα Μητροπολιτικό Πάρκο όπου στους γύρω δήμους, θα αναπτύσσονταν δεκάδες, εκατοντάδες δραστηριότητες οικονομικές, μια διασπορά προστιθέμενης αξίας και διασπορά παραγόμενου πλούτου, αλλά σε μικρούς και μεσαίους επιχειρηματίες και αυτοαπασχολούμενους, που θα είναι κατά πολύ μεγαλύτερη, από αυτό που πάτε να δημιουργήσετε με τις κρατικοδίαιτες επενδύσεις. Και βέβαια, αυτό που πάτε, δεν θα προχωρήσει σε αυτό που πάτε να κάνετε στο Ελληνικό, γιατί λείπουν, όπως λένε τα δημοσιεύματα, από τους δύο επενδυτές, του Καζίνο και των ενοικιαζόμενων και προς πώληση πολυκατοικιών, περίπου 2 δις κεφαλαίων για να μπορέσουν να ολοκληρώσουν αυτά που θέλουν να κάνουν εκεί πέρα.

Πάμε όμως στο άρθρο 2, «Μεταβίβαση των Εμπράγματων Δικαιωμάτων λόγω εισφοράς σε είδος που περιβάλλεται τον τύπο του ιδιωτικού εγγράφου κατά παρέκκλιση κάθε άλλης ειδικής και γενικής διάταξης, σύμφωνα», κ.λπ..

 Με ιδιωτικό έγγραφο μεταβιβάζετε, είναι αδιανόητο αυτό το πράγμα. Θα θέλαμε να μας δείξετε, πότε έχει ξαναγίνει αυτό, αυτή η μεταβίβαση περιουσίας του δημοσίου δισεκατομμυρίων, με ιδιωτικό έγγραφο; Το οποίο έρχεστε να το επικυρώσετε με νόμο. Θέλουμε να μας πείτε, πότε έχει ξαναγίνει σε αυτό το Σώμα κάτι αντίστοιχο; Και βέβαια, εμείς ξέρουμε γιατί το κάνετε, για να μην μπορεί να προσβληθεί στο Συμβούλιο της Επικρατείας, αλλά, έννοιά σας και «έχουν γνώσιν οι φύλακες».

Επίσης, άρθρο 4.1., «Οι Συμβαλλόμενοι παραιτούνται ρητά και ανεπιφύλακτα από κάθε δικαίωμα για προσβολή, διάρρηξη και ακύρωση της παρούσας σύμβασης των Εμπράγματων Δικαιωμάτων και της παρούσας Σύμβασης για οποιονδήποτε λόγο και αιτία και για περίπτωση που απορρέει από τα άρθρα 178, 179 και 388 του Αστικού Κώδικα». Και πάλι, φαίνεται, να μην υπάρχει καμία δυνατότητα προσφυγής.

Ας δούμε τι περιλαμβάνουν αυτά τα άρθρα.

Άρθρο 178. «Αν η δικαιοπραξία αντιβαίνει τα χρηστά ήθη είναι άκυρη. Ως κριτήριο των χρηστών ηθών χρησιμεύουν οι ιδέες του κατά γενική αντίληψη με φρόνηση και χρηστικότητα σκεπτόμενου μέσου κοινωνικού ανθρώπου».

Άρθρο 179, ειδικότερη περίπτωση του άρθρου 178. «Άκυρη ως αντίθετη προς τα χρηστά ήθη είναι ιδίως η δικαιοπραξία με την οποία δεσμεύεται υπερβολικά η ελευθερία του προσώπου ή η δικαιοπραξία με την οποία εκμεταλλεύεται κάποιος την ανάγκη, την κουφότητα ή την απειρία του άλλου και πετυχαίνει να πάρει για τον εαυτό του ή τρίτον, για κάποια παροχή, περιουσιακά ωφελήματα που κατά τις περιστάσεις βρίσκεται σε φανερή δυσαναλογία προς την παροχή». Σας θυμίζει κάτι; Περιγράφει ακριβώς αυτή τη Σύμβαση.

Άρθρο 388. «Αν τα περιστατικά στα οποία κυρίως, ενόψει της καλής πίστης και των συναλλακτικών ηθών, τα μέρη στήριξαν τη σύναψη αμφοτεροβαρούς σύμβασης, μεταβλήθηκαν υστέρα, από λόγους που ήταν έκτακτοι και δεν μπορούσαν να προβλεφθούν, το δικαστήριο μπορεί κατά την κρίση του και στο μέτρο που αρμόζει, να αποφασίσει τη λύση της σύμβασης εξολοκλήρου ή κατά το μέρος που δεν εκτελέστηκε ακόμη» και εξηγεί κάποιους όρους της λύσης.

Εσείς εδώ πέρα, προσπαθείτε να εμποδίσετε οποιαδήποτε προσφυγή, οποιοδήποτε έννομο δικαίωμα κατοίκου, πολίτη αυτής της χώρας απέναντι σ’ αυτό το σκάνδαλο που γίνεται στο Ελληνικό, το διακομματικό σκάνδαλο.

Το ΜέΡΑ25 προφανώς, καταψηφίζει. Προφανώς «θα σταθεί απέναντι», με κάθε τρόπο, με κάθε νόμιμο μέσο, αλλά σας παρακαλούμε, σταματήστε τα ψεύδη, ότι έχει εκδικαστεί η υπόθεση στο Συμβούλιο της Επικρατείας. Εκκρεμούν τρεις αποφάσεις, στις οποίες προσωπικά συμμετέχω, στις προσφυγές και πιστεύουμε ότι η απόφαση του Συμβουλίου της Επικρατείας θα είναι η ακύρωση τελικά της μεταβίβασης.

Ευχαριστώ πολύ.

**ΣΤΑΥΡΟΣ ΚΑΛΟΓΙΑΝΝΗΣ (Πρόεδρος της Επιτροπής):** Το λόγο έχει ο κ. Υπουργός.

**ΧΡΗΣΤΟΣ ΣΤΑΪΚΟΥΡΑΣ (Υπουργός Οικονομικών):** Ευχαριστώ πολύ, κύριε Πρόεδρε. Θα είμαι αρκετά συνοπτικός και θα προσπαθήσω να απαντήσω σε κάποια εύλογα ερωτήματα που ετέθησαν, γιατί μιλάμε για κύρωση σύμβασης. Άκουσα, τον κ. συνάδελφο, να λέει, ότι τον εκπλήσσουμε. Πώς εκπλήσσουμε κάτι, όταν είναι κύρωση μιας σύμβασης που ήδη έχει νομοθετήσει η πολιτεία με τον ν.4787/2021; Συνεπώς, καμία έκπληξη.

Τι κάνουμε σήμερα, συνεπώς; Σήμερα, με το σχέδιο νόμου, κυρώνουμε και αποκτά ισχύ νόμου, η σύμβαση μεταβίβασης εμπράγματων δικαιωμάτων λόγω εισφοράς σε είδος έναντι αύξησης μετοχικού κεφαλαίου της εταιρίας Ελληνικόν Α.Ε., κατ' εφαρμογή του ν.4787/2021, σύμβαση που έχει υπογραφεί μεταξύ του ΤΑΙΠΕΔ και του Ελληνικόν Α.Ε. στις 19 Μαΐου του 2021. Το δε φύλλο της εφημερίδας της κυβερνήσεως στο οποίο δημοσιεύθηκε αυτός ο νόμος, καταχωρήθηκε στα κτηματολογικά γραφεία των κλιματολογικών γραφείων Παλαιού Φαλήρου και Γλυφάδας, θα επανέλθω σε αυτό για να δείτε πόσο πολύπλοκη είναι η διαδικασία που πρέπει να ακολουθήσουμε, με στοιχεία 13/4/2021 και 16/4/2021 αντίστοιχα, τα περίφημα εμπράγματα δικαιώματα.

Τι προβλέπεται, συνεπώς, σήμερα με την κύρωση; Πρώτον, το ΤΑΙΠΕΔ παραχωρεί, μεταβιβάζει και παραδίδει στην εταιρεία Ελληνικόν Α.Ε., κατά πλήρη κυριότητα, νομή και κατοχή, ακίνητα, κτίρια και συστατικά που βρίσκονται στα παραρτήματα, κατ’ εφαρμογή, θα το επαναλάβω, του ν.4787/2021, σε ολοσχερή καταβολή του συνόλου του ποσού των 911,2 εκατομμυρίων ευρώ της αύξησης του μετοχικού κεφαλαίου αυτής.

Δεύτερον, προσδιορίζονται οι επιμέρους υποχρεώσεις των συμβαλλομένων, όπως είναι η μεταβίβαση από το ΤΑΙΠΕΔ των ακινήτων, απαλλαγμένων παντός εμπράγματος βάρους, φόρου, τέλους, νομικού ή πραγματικού ελαττώματος από τη μία πλευρά, αλλά και η πιστοποίηση της ολοσχερούς καταβολής του ποσού της αύξησης κεφαλαίου διά της εισφοράς των εμπράγματων δικαιωμάτων από την άλλη πλευρά και συνεπώς, η έκδοση και παράδοση στο ΤΑΙΠΕΔ από την εταιρεία Ελληνικόν Α.Ε. ενός ή περισσοτέρων μετοχικών τίτλων που ενσωματώνουν την εν λόγω αύξηση κεφαλαίου αυτής.

Τρίτον, προβλέπεται, ότι καθένας από τους συμβαλλόμενους, εγγυάται, απέναντι σε κάθε τρίτον, ότι η εν λόγω σύμβαση είναι έγκυρη και ισχυρή, παραιτούμενος ρητά και ανεπιφύλακτα από κάθε δικαίωμα προσβολής, διάρρηξης και ακύρωσης μεταβίβασης των εμπράγματων δικαιωμάτων και της εν λόγω σύμβασης, για οποιοδήποτε τυπικό ή ουσιαστικό λόγο και αιτία.

Τέταρτον, η εν λόγω σύμβαση διέπεται από το ελληνικό δίκαιο και επίλυση κάθε διαφοράς που απορρέει από αυτήν υπάγεται στην δικαιοδοσία των Δικαστηρίων Αθηνών.

Και τέλος, προσαρτάται με μορφή παραρτήματος ο κατάλογος των ακινήτων στα οποία αφορούν τα μεταβιβαζόμενα εμπράγματα δικαιώματα, καθώς και το ειδικό διάγραμμα εισφοράς. Αυτά περιλαμβάνονται σε αυτά που σήμερα νομοθετούμε.

Η σύμβαση μεταβίβασης εμπράγματων δικαιωμάτων, αποτελεί, τυπικά, μία συναλλαγή μεταξύ δύο δημόσιων εταιρειών, πλην, όμως, η σύμβαση αυτή και η κύρωσή της με νόμο, αποτελεί ένα αποφασιστικής σημασίας βήμα για την ολοκλήρωση της ανάληψης από τον επενδυτή της διοικητικής και διαχειριστικής εξουσίας για την ανάπτυξη του επενδυτικού έργου στο Μητροπολιτικό πόλο Ελληνικού Αγίου Κοσμά, το οποίο αποτελεί και το αποδεικνύουμε καθημερινά, κεφαλαιώδους σημασίας εγχείρημα, τόσο για τη τοπική κοινωνία και οικονομία, αλλά και συνολικά για τη χώρα.

 Γιατί; Λόγω της εμβέλειας του επενδυτικού σχεδίου με την πραγματοποίηση του οποίου συνάπτεται η κυρούμενη Σύμβαση. Αυτό κάνουμε σήμερα. Άκουσα από την Εισηγήτρια του ΣΥΡΙΖΑ να επαναλαμβάνει το τι έκανε ο ΣΥΡΙΖΑ στο παρελθόν για το «Ελληνικό». Γνωρίζουμε όλοι πάρα πολύ καλά τι δεν έκανε ο ΣΥΡΙΖΑ για το «Ελληνικό». Ακούσαμε την Εισηγήτρια της Αξιωματικής Αντιπολίτευσης να λέει πόσο φιλοεπενδυτική ήταν η προηγούμενη Κυβέρνηση, όταν ξέραμε ότι ΣΥΡΙΖΑ και επενδύσεις ήταν έννοιες ασύμβατες και όταν γνωρίζουμε όλοι επίσης την πρωτοφανή ανεργία που είχε για επενδύσεις ο ΣΥΡΙΖΑ. Αλλά επειδή δεν θέλω να επαναλαμβάνομαι και το τι δεν έκανε ο ΣΥΡΙΖΑ το γνωρίζουν όλοι πάρα πολύ καλά, θα σας πω την τελευταία εμπειρία που βιώσαμε και στο Υπουργείο Οικονομικών που χρειάστηκε εισήγηση για να γίνει μια συγκεκριμένη πράξη Υπουργικού Συμβουλίου.

Θα ήθελα να αναφερθώ και να καταθέσω στα πρακτικά πράξη του Υπουργικού Συμβουλίου που δημοσιεύθηκε στις 23 Μαΐου 2021. Δηλαδή, όπως καταλαβαίνετε, αυτή την εβδομάδα. Πράξη αναγκαία, η οποία εκκρεμούσε από το 2016. Αυτό που έγινε με πράξη Υπουργικού Συμβουλίου εκκρεμούσε από το 2016. Κατά τα άλλα ο ΣΥΡΙΖΑ ήταν φιλοεπενδυτική κυβέρνηση. Η Κυβέρνηση του ΣΥΡΙΖΑ συγκεκριμένα ουδέποτε προσήλθε να υπογράψει για λογαριασμό του Ελληνικού Δημοσίου τόσο τη σύμβαση αγοραπωλησίας μετοχών όσο και την τροποποιητική αυτή σύμβασης. Ποτέ. Από το 2016. Η συστηματική αυτή παράλειψη διήρκησε από τις 27 Σεπτεμβρίου 2016, χρόνο κατά τον οποίο ικανοποιήθηκαν όλες οι προϋποθέσεις για την υπογραφή των Συμβάσεων από το Ελληνικό Δημόσιο, μέχρι και τις εκλογές του 2019. Δηλαδή, περίπου τρία χρόνια. Η δε άρνηση σύμπραξης από τους τότε εκπροσώπους του Ελληνικού Δημοσίου. Αρκετοί υπουργοί της προηγούμενης Κυβέρνησης να προσυπογράψουν τα κείμενα, τα οποία είχαν συμφωνήσει και είχαν ψηφίσει οι ίδιοι, διατηρήθηκε παρά την θετική έκβαση των προσυμβατικών ελέγχων των Συμβάσεων από το Ελεγκτικό Συνέδριο, παρά τη νομοθετική κύρωση των συμβάσεων με το ν.4422/2016 και παρά τη ρητή νομοθετική πρόβλεψη του ν.4422/2016 στο άρθρο 1, το οποίο προβλέπει το εξής: «Οι ως άνω Συμβάσεις θα συνυπογραφούν από το Ελληνικό Δημόσιο ως εκ τρίτου συμβαλλόμενοι μετά την έναρξη του παρόντος νόμου». Από το 2016 ουδέποτε υπεγράφη. Πρόκειται, συνεπώς, για ακόμα μία από τις συστηματικές πλημμέλειες της προηγούμενης Κυβέρνησης που η παρούσα Κυβέρνηση επιλέγει να αποκαταστήσει με σχετική πράξη του Υπουργικού Συμβουλίου, που προβλέπει τις δέουσες ενέργειες για την ταχεία κάλυψη του πρωτοφανούς αυτού κενού.

Συνεπώς, κυρία συνάδελφε, όταν επαναλαμβάνετε και σήμερα τι έκανε ο ΣΥΡΙΖΑ, εγώ κατέθεσα την προηγούμενη φορά στην Ολομέλεια τι δεν έκανε, έρχομαι να σας προσθέσω σήμερα κυριολεκτικά τι δεν είχε κάνει επί τρία χρόνια, γιατί αρνιούνταν αρκετοί υπουργοί της προηγούμενης Κυβέρνησης να προσυπογράψουν.

Πράγματι, όμως, το έργο στο Ελληνικό, όπως είχα πει και την προηγούμενη φορά, είναι εξαιρετικά περίπλοκο, δύσκολο και παραλήφθηκε όπως αποδεικνύεται ήδη από την προηγούμενη Κυβέρνηση σε εξαιρετικά ανώριμο στάδιο. Είπα τι κάναμε στα δύο χρόνια. Δεν θα τα επαναλάβω. Είναι στα πρακτικά της Ολομέλειας. Θα ήθελα, όμως, να συμπληρώσω, γιατί μου αρέσει πάντα να λογοδοτώ απέναντι στο Κοινοβούλιο και στους Έλληνες πολίτες, τι κάναμε τον τελευταίο μήνα από τότε που ψηφίστηκε ο νόμος και τι έπεται το επόμενο χρονικό διάστημα για να ολοκληρωθούν κρίσιμα βήματα. Να δείτε, επίσης, πόσο πολύπλοκο είναι το έργο κάποιου όπως η Εισηγήτρια της Αξιωματικής Αντιπολίτευσης το είχε βιώσει κατά το παρελθόν. Όλα αυτά που θα σας πω είναι μετά την ψήφιση του νόμου. Διανομή. Καταχώριση Σύμβασης διανομής και σύστασης δικαιώματος επιφάνειας από το Κτηματολόγιο και το ΤΑΙΠΕΔ.

Για να δούμε και ποιοι υλοποιούν τα έργα, κύριοι συνάδελφοι, γιατί είπατε ότι δεν τα υλοποιούν Έλληνες υπάλληλοι. Τα υλοποιούν και τα εκτελούν και ότι σας πω σήμερα είναι αποτέλεσμα σκληρής δουλειάς, σκληρής και μεθοδικής δουλειάς, πολλών στελεχών σε πολλές διαφορετικές υπηρεσίες και Υπουργεία, τους οποίους δημόσια ευχαριστώ.

Πρόδρομες διαδικασίες, μιλήσατε για αυτό. Συνεδρίαση του Διοικητικού Συμβουλίου της Ελληνικόν Α.Ε., για την έγκριση της σύμβασης παραχώρησης και το διάγραμμα παραχωρούμενων χώρων, Ελληνικόν Α.Ε. - ΤΑΙΠΕΔ.

Ότι σας λέω στο τέλος είναι υπεύθυνοι.

Συνεδρίαση του Διοικητικού Συμβουλίου του ΤΑΙΠΕΔ για την έγκριση της σύμβασης παραχώρησης, έγκριση από το Υπουργείο Οικονομικών της σύμβασης παραχώρησης, υπογραφή σύμβασης παραχώρησης από όλα τα μέρη, Ελληνικόν Α.Ε., ΤΑΙΠΕΔ, Υπουργείο Οικονομικών.

Πάμε στην εισφορά. Απόφαση Διοικητικού Συμβουλίου του ΤΑΙΠΕΔ, για αύξηση μετοχικού κεφαλαίου της Ελληνικόν Α.Ε., μέσω έκτακτης αυτόκλητης γενικής συνέλευσης της Ελληνικόν Α.Ε., έκτακτη αυτόκλητη καθολική γενική συνέλευση της Ελληνικόν Α.Ε., δημοσίευση στο ΓΕΜΗ απόφασης της γενικής συνέλευσης της Ελληνικόν Α.Ε. για την αύξηση του μετοχικού κεφαλαίου, υπογραφή σύμβασης εισφοράς μεταξύ Ελληνικόν Α.Ε. - ΤΑΙΠΕΔ, κύρωση σύμβασης εισφοράς από το Ελληνικό Κοινοβούλιο, αυτό που σήμερα κάνουμε.

Μετεγκαταστάσεις. Υπογραφή σύμβασης παραχώρησης από το Υπουργείο Οικονομικών για μετεγκατάσταση υπηρεσιών της Ελληνικής Αστυνομίας και της Πυροσβεστικής, ολοκλήρωση μετεγκατάστασης εργαστηρίου καυσαερίων του Υπουργείου Μεταφορών, ολοκλήρωση μετεγκατάστασης Δήμου Ελληνικού, πρωτόκολλο παράδοσης, ολοκλήρωση αποδέσμευσης χώρων αρμοδιότητας ΥΠΑ, που ολοκληρώνεται.

Δικαστικές αποφάσεις ΣτΕ. Απόφαση Ολομέλειας του ΣτΕ, περί μη δασικού χαρακτήρα τμήματος του Μητροπολιτικού Πόλου Ελληνικού και εκκρεμούν στην εισφορά, ενδεικτικά, θα ακολουθήσουν τις επόμενες ώρες και ημέρες, μόλις πάρει ΦΕΚ αυτό που κάνουμε σήμερα, καταχώριση στο κτηματολόγιο, στα κτηματολογικά βιβλία των αρμοδίων κτηματολογικών γραφείων του ΦΕΚ του νόμου που κυρώνουμε αυτές τις μέρες για τη σύμβαση εισφοράς, δημοσίευση στο ΓΕΜΗ της απόφασης του Διοικητικού Συμβουλίου της Ελληνικόν Α.Ε. ή και της έκθεσης ορκωτού ελεγκτή - λογιστή ή ελεγκτικής εταιρείας, για την πιστοποίηση της καταβολής της αύξησης μετοχικού κεφαλαίου, πιστοποίηση εμπρόθεσμης καταβολής της αύξησης μετοχικού κεφαλαίου της Ελληνικόν Α.Ε., έκδοση πολλαπλού τίτλου μετοχών.

Μετεγκατάσταση υπηρεσιών ΕΛΛΑΣ και Πυροσβεστικής, εκποίηση αεροσκαφών της ΠΟΛΚΕΟΑ. Έχουμε υπογραφή του ελληνικού δημοσίου, ως εκ τρίτου συμβαλλόμενου, επί της ΣΑΜ και της τροποποιητικής σύμβασης, έχουμε την κύρωση της σύμβασης παραχώρησης από τη Βουλή για το καζίνο και την έκδοση της άδειας λειτουργίας καζίνο. Έχουμε μεταβιβάσεις και σχετικές αρμοδιότητες, όπως, για παράδειγμα, πρωτόκολλο παράδοσης - παραλαβής ακινήτου της ΜΠΕΑ, μεταξύ ΤΑΙΠΕΔ και Ελληνικόν Α.Ε., σε εκτέλεση όρου, του 2,2 της ΣΑΜ, έγγραφη ενημέρωση και ειδοποίηση από τον πωλητή προς τον αγοραστή για την πλήρωση των αναβλητικών αιρέσεων και την ημερομηνία, πραγματοποίησης της μεταβίβασης, παράδοση εγγράφων από πωλητή και αγοραστή, σύμφωνα με τα 2,6 και 2,7 της ΣΑΜ, συμφωνητικό μεταβίβασης μετοχών και εξουσιοδοτήσεις με απόφαση διοικητικού συμβουλίου και επιστολές και καταβολή της πρώτης δόσης του οικονομικού ανταλλάγματος και παράδοση της εγγυητικής επιστολής του πιστόμενου τιμήματος.

Άρα, κυρίες και κύριοι συνάδελφοι, αποδεικνύεται ποιοι, με μεθοδικότητα, ταχύτητα και ασφάλεια δικαίου, προωθούν τις επενδύσεις.

Σας ανέφερα σήμερα τι κάναμε τους τελευταίους μήνες, πόσο δύσκολη και ανώριμη ήταν η διαδικασία που βρήκαμε, πως τρέχουμε ακόμα και με πράξεις Υπουργικού Συμβουλίου να καλύψουμε τα κενά που προέρχονται από την προηγούμενη διακυβέρνηση και πως ένα έργο εξαιρετικά περίπλοκο και δύσκολο, πολύ σύντομα θα υλοποιηθεί.

Σας ευχαριστώ πολύ.

**ΣΤΑΥΡΟΣ ΚΑΛΟΓΙΑΝΝΗΣ (Πρόεδρος της Επιτροπής):** Και εμείς ευχαριστούμε, κύριε Υπουργέ.

Κυρίες και κύριοι συνάδελφοι, εισερχόμαστε στην ψηφοφορία. Το λόγο έχει ο κ. Πασχαλίδης, Εισηγητής της Πλειοψηφίας.

**ΙΩΑΝΝΗΣ ΠΑΣΧΑΛΙΔΗΣ (Εισηγητής της Πλειοψηφίας):** Υπέρ.

**ΣΤΑΥΡΟΣ ΚΑΛΟΓΙΑΝΝΗΣ (Πρόεδρος της Επιτροπής):** Η κυρία Πέρκα;

**ΘΕΟΠΙΣΤΗ (ΠΕΤΗ) Πέρκα:** Υπέρ.

**ΣΤΑΥΡΟΣ ΚΑΛΟΓΙΑΝΝΗΣ (Πρόεδρος της Επιτροπής):** Ο κ. Σκανδαλίδης;

**ΚΩΝΣΤΑΝΤΙΝΟΣ ΣΚΑΝΔΑΛΙΔΗΣ (Ειδικός Αγορητής του Κινήματος Αλλαγής):** Υπέρ.

**ΣΤΑΥΡΟΣ ΚΑΛΟΓΙΑΝΝΗΣ (Πρόεδρος της Επιτροπής):** Η κυρία Μανωλάκου;

**ΔΙΑΜΑΝΤΩ ΜΑΝΩΛΑΚΟΥ (Ειδική Αγορήτρια του Κ.Κ.Ε.):** Κατά.

**ΣΤΑΥΡΟΣ ΚΑΛΟΓΙΑΝΝΗΣ (Πρόεδρος της Επιτροπής):** Ο κ. Βιλιάρδος;

**ΒΑΣΙΛΕΙΟΣ ΒΙΛΙΑΡΔΟΣ ( Ειδικός Αγορητής της Ελληνικής Λύσης):** Κατά.

**ΣΤΑΥΡΟΣ ΚΑΛΟΓΙΑΝΝΗΣ (Πρόεδρος της Επιτροπής):** Ο κ. Αρσένης;

**ΚΡΙΤΩΝ – ΗΛΙΑΣ ΑΡΣΕΝΗΣ (Ειδικός Αγορητής του ΜέΡΑ25):** Κατά.

**ΣΤΑΥΡΟΣ ΚΑΛΟΓΙΑΝΝΗΣ (Πρόεδρος της Επιτροπής):** Συνεπώς, κυρίες και κύριοι συνάδελφοι, το σχέδιο νόμου του Υπουργείου Οικονομικών «Κύρωση της σύμβασης μεταβίβασης εμπραγμάτων δικαιωμάτων λόγω εισφοράς σε είδος έναντι αυξήσεως μετοχικού κεφαλαίου μεταξύ αφενός του Ταμείου Αξιοποίησης Ιδιωτικής Περιουσίας του Δημοσίου Α.Ε. και αφετέρου της Ελληνικό - Εταιρεία Διαχείρισης και Αξιοποίησης Ακινήτων Ελληνικού Αεροδρομίου Α.Ε.», γίνεται δεκτό επί της αρχής, επί των άρθρων και στο σύνολό του, κατά πλειοψηφία και μάλιστα διευρυμένη.

Ευχαριστώ πάρα πολύ όλους τους συναδέλφους και εσάς, κύριε Υπουργέ.

Στο σημείο αυτό γίνεται η γ΄ ανάγνωση του καταλόγου των μελών της Επιτροπής.

Παρόντες ήταν οι Βουλευτές κ.κ. Μιχαήλ Παπαδόπουλος, Σάββας Αναστασιάδης, Μανούσος – Κωνσταντίνος Βολουδάκης, Παναγιώτα (Νόνη) Δούνια, Τσαμπίκα (Μίκα) Ιατρίδη, Αθανάσιος Καββαδάς, Σταύρος Καλογιάννης, Γεώργιος Καρασμάνης, Θεόφιλος Λεονταρίδης, Ιωάννης Μπούγας, Χρήστος Μπουκώρος, Ιωάννης Πασχαλίδης, Βασίλειος – Πέτρος Σπανάκης, Ευτυχία Αχτσιόγλου, Βασίλειος Κόκκαλης, Θεοπίστη (Πέτη) Πέρκα, Ανδρέας Λοβέρδος, Ιωάννης Δελής, Διαμάντω Μανωλάκου, Μαρία Κομνηνάκα, Βασίλειος Βιλιάρδος και Κρίτων – Ηλίας Αρσένης.

Τέλος και περί ώρα 15.30΄ λύθηκε η συνεδρίαση.

**Ο ΠΡΟΕΔΡΟΣ ΤΗΣ ΕΠΙΤΡΟΠΗΣ Η ΓΡΑΜΜΑΤΕΑΣ**

 **ΣΤΑΥΡΟΣ ΕΛ. ΚΑΛΟΓΙΑΝΝΗΣ ΤΣΑΜΠΙΚΑ (ΜΙΚΑ) ΙΑΤΡΙΔΗ**